އެޑްމިން – Page 110 – Liyuntheringe Gulhun\nVisitors online  55:users  0guests  28bots  27The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n6 ޖުލައި 2014ޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 5058\nރޯދައިގެ ހަދިޔާ – 9\nކީރިތި ޤުރްއާނުގައި ﷲ ގެ ކަލިމަފުޅުތަކުގެ ވާހަކަ كلمات الله (ލުޤްމާން ސޫރަތުގެ 27 ވަނަ އާޔަތް) އައިސްފައި ވެއެވެ. ޤުރްއާނުގައި ބަޔާން ވެގެންވާ ގޮތުގައި ﷲ ގެ ކަލިމަފުޅުތައް ގިނަ ކަމުން ގޮސް، ގުނައި ޢަދަދު ނުކުރެވޭހައި ގިނައެވެ. ﷲ ގެ ކަލިމަފުޅު ތަކަކީ ކޮބައިތޯއެވެ؟ ﷲ ގެ ކަލިމަފުޅުތަކުގެ މުރާދަކީ ކާއިނާތުގައި ލައްވައިފައިވާ ގިނަގުނަ ސިއްރުތަކެވެ. މި ޒަމާނުގެ ސައިންސީ މަސައްކަތްތަކަކީ ޙަޤީޤަތުގައި ﷲ ގެ ކަލިމަފުޅުތައް ހޯދައި ދެނެގަތުމުގެ މަސައްކަތެވެ. ނޭނގި ނަމަވެސް ކުރެވޭ ކަމަކީ އެއީއެވެ.\nމުއްލާ ނަޞީރުއްދީނުގެ ވާހަކަ – 5\n6 ޖުލައި 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4128\nމުއްލާ ފައިސާކޮޅެއް ހޯދުން (2)\nޢައްބާސް އިބްރާހީމް5ޖުލައި 2014 (ހޮނިހިރު) ދުވަހު ޝާއިޢު ކުރި ބަޔާ ގުޅޭ)\nމުއްލާ ޖެހިގެން އޮތް މަގަށް އަޅައިގެން ކުރިޔަށް ދިޔައެވެ. ކުއްލިއަކަށް އޭނާއަށް ހީވީ ކޮންމެވެސް މީހަކު އޭނާގެ ފަހަތުން ދުވަމުން އަންނަ ހެންނެވެ. އަދި ކުއްލިއަކަށް އޭނާއަށް ފެނުނީ އެމުއްސަނދި މީހާގެ ނޯކަރު ކުރިމަތީގައި ހުއްޓައެވެ.\nރޯދަ ހަދިޔާ – ހަލީސާ (40)\n6 ޖުލައި 2014ބަހާއި އަދަބު, ސަމާސާ އަދަބުއެޑްމިން\nބޮޑު ފަސިންޖަރު ލައިނެއްގައި ޖާދޫގެ ކުޅިވަރު ދެއްކުމުގެ މަސައްކަތް ކުރާ ޖާދޫގަރެކެވެ. އެ ބޯޓުގައި އެކި ހަފްތާގައި ދަތުރުކުރަނީ އެކި ފަސިންޖަރުންކަމުން އެއް ހަފުތާގައި މި ޖާދޫގަރު ދައްކާ ޖާދޫ އަނެއް ހަފުތާގައިވެސް ދައްކާލަ ދައްކާލަ މީނާ ހުންނަނީއެވެ.\nރޯދައިން މިތުރާގެ روح އަށް……!\n6 ޖުލައި 20141 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4585\nحســـــن شـــــاكر محمـــــــد ކޮންކަމެއްތޯ ރޯދައިން މިތުރާގެ روح އަށް ވެރިކުރީ އޮންނަ އާދަމަތިން މަޖާކޮށް ކުޅެއުޅުންތޯ އިސްކުރީ فرض ފަސް ވަގުތައް جماعةގައި ނަމާދު އަދާކުރަން فرصة އެއް ހޯދުން ތިމާއަށް ދަތިވެފައިތޯއޭ ހުރީ\nކިޔާފައިވާ ޢަދަދު: 3562\nފާޠިމަތު ނަހުލާ(22 ޖޫން 2014 (އާދީއްތަ) ދުވަހު ޝާއިޢުކުރި ބަޔާ ގުޅޭ)\nފާޚާނާގެ ދޮރުގައި ލެނގިގެން އަވަސް ނޭވާތަކެއްލަމުންދިޔަ މީނާވަނީ ދާހިއްލާފޯވެފައެވެ. އޭނާގެ މޫނުމަތިން ފެންނަނީ ބިރުވެރި އަސަރުތަކެކެވެ. ދެލޯ ބޮޑުކޮށްގެން އޭނާހުރީ އިންތިހާއަށް ބިރުގެންފައެވެ. އޭރު އޭނާގެ ހަށިގަނޑު ތުރުތުރު އަޅަމުންދެއެވެ. މީނާ ފާރުގައި ލެނގިލަމުން ލޯމަރާ ބާރުކޮށްލިއެވެ. މިއަދު އޭނާ ކުރާނީ ކީއްހެއްޔެވެ؟ އޭނާވަނީ ކަންބޮޑުވެގެން ގޮސް ހަލާކުވާން ގާތްވެފައެވެ. ބޮލުގައިވެސް ރިއްސަނީއެވެ. ހަށިގަނޑުގައި ހިރިލާހާވެސް ވަރެއް ނެތެވެ.\n5 ޖުލައި 2014ޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 5091\nރޯދައިގެ ހަދިޔާ – 8\nﷲ ގެ ކުޅަދުންވަންތަކަން ބަޔާން ކޮށް ދެއްވަމުން ކީރިތި ޤުރްއާނުގެ ސޫރަތު ޔާސީންގެ 82 ވަނަ އާޔަތުގައި ވަޙީކުރައްވައިފައި ވެއެވެ. إنّما أمره إذا أراد شيئا أن يقول له كن فيكون މާނައީ، “އެކަލާނގެ ކަމަކަށް އިރާދަ ކުރައްވައިފި ނަމަ، އެ ކަލާނގެ އަމުރުފުޅު ވާ ކަން ކަށަވަރީ އެ ކަމަކަށް. “ވާށޭ” ވަޙީ ކުރެއްވުމެވެ. ދެން އެކަމެއް ވެދެތެވެ.”\nރަމަޟާނީ މަދްރަސާ (6)\n5 ޖުލައި 2014ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 3464\nމިހާރު ވާހަކަ ދައްކަމުން މި ދަނީ ، ކޮންމެ ރަމަޟާން މަހަކު މި ހުޅުވޭ މަދްރަސާއާ ބެހޭގޮތުންނެވެ. މި މަދްރަސާގައި ކިޔަވާދެވޭ މައްދާތަކާއި މި މާއްދާތަކުގެ މުޤައްރަރާ ބެހޭގޮތުންނެވެ. މުޤައްރަރަކީ ވަރަށް މުހިއްމު އެއްޗެކެވެ. އެހެނީ މަދްރަސާއެއްގެ ފެންވަރު އަންގައިދޭ އެއްޗަކީ އެ ތަނުން ލިބޭ ތަޢުލީމަކާއި ތަމްރީނެކެވެ. މި ތަޢުލީމުގެ ތިލަކަމާއި ފުންކަން ، ހަރުދަނާކަމާއި ދޭސީކަން އެނގޭނީ އެ ތަނުގެ މުޤައްރަރުންނެވެ.\n5 ޖުލައި 2014ބަހާއި އަދަބު, ވަޒަން ބަހުރުވައެޑްމިން\nކަނީރު ޢަބްދުއްރަޙީމް (ކަނީރު)ކެރިގެން ހިނގާ ހިތްވަރު ކުރާން އެނގިފެނިމިވާ ތެދުމަގު ހިގާން ކެރިސާބިތުވެ ހެޔޮ ކަންކަމުން ފައިދާ ފަހަށް އަދު އެއްކުރާން\nލިބި ފަހިވެފައި ރަން ފުރުސަތާ ލިބިފައި މިވާ މޮޅު ތަންވަޅާ ލިބިފައި މެ ބޭކާރުވެ އަތުން ބީވިޔަ ނުދީ ގަދަ ބާރު ލާން\nރޯދަ ހަދިޔާ – ހަލީސާ (39)\n5 ޖުލައި 2014ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 3078\nރޯދަ ހަދިޔާ – ހަލީސާ(39)\nއަޑު އަހަން ބޭނުން ވާހަކަ\nދިރިއުޅުމުގައި އީޖާބީ ވިސްނުން ބޭނުންކުރުމާ ބެހޭ ގޮތުން ބޭއްވި ސެމިނާއެއް އަޑުއަހަން ގޮސް ތިބި މީހުންގެ ތެރެއިން ތިން މީހަކު ސްޓޭޖް މައްޗަށް އެރުވިއެވެ. އަދި އެ ސެމިނާގައި ވާހަކަ ދައްކަން ގޮސް ހުރި މީހާ އެ ތިން މީހުންނާ ސުވާލުކުރިއެވެ.\n”ކަލޭމެން ތިން މީހުން މަރުވުމުން، ކަލޭމެންގެ މޫނު ދެކެން އަންނަ މީހުންގެ ކިބައިން، ކަލޭމެންނާ ބެހޭގޮތުން އަޑުއަހަން ބޭނުންވަނީ ކޮންކަހަލަ ވާހަކައެއް؟”\nރަމަޟާނީ މަދްރަސާ (5)\n4 ޖުލައި 2014ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 3726


ގައުމީ އަންހެން ޓީމަށް ސާބިއާގެ ޑޭވޯ ބާބާ ހަމަޖައްސައިފި ގައުމީ އަންހެން ޓީމަށް ސާބިއާގެ ޑޭވޯ ބާބާ ހަމަޖައްސައިފި\nގައުމީ އަންހެން ޓީމަށް ސާބިއާގެ ޑޭވޯ ބާބާ ހަމަޖައްސައިފި\nގައުމީ އަންހެން ޓީމަށް ހަމަޖެއްސި އާ ކޯޗް ސާބިއާގެ ޑޭވޯ ބާބާ ހަމަޖެއްސުން / ފޮޓޯ: އެފްއޭއެމް\nގައުމީ އަންހެން ފުޓްބޯޅަ ޓީމްގެ ކޯޗަކަށް ސާބިއާގެ ކޯޗު ޑޭވޯ ބާބާ ހަމަޖައްސައިފިއެވެ. ގައުމީ އަންހެން ޓީމަށް ބިދޭސީ ކޯޗެއް ހަމަޖައްސާފައިވަނީ މިއަހަރު އޮންނަ ބައިނަލްއަގްވާމީ ދެ މުބާރާތަކަށް ޓީމް ތައްޔާރުވުމުގެ ގޮތުންނެވެ. ސާބިއާގެ ކޯޗު ޑޭވޯ ބާބާ ގައުމީ އަންހެން ޓީމްގެ ކޯޗަކަށް ހަމަޖައްސާފައިވަނީ އެއް އަހަރު ދުވަހުގެ މުއްދަތަކަށެވެ.\nގައުމީ އަންހެން ޓީމްގެ ކޯޗަކަށް ދާއިމީ ކޯޗެއް ނެއްތާ މިހާރުވަނީ ދެ އަހަރަށް ވުރެ ގިނަ ދުވަސްވެފައެވެ. ގައުމީ ޓީމްގެ ފަރިތަކުރުންތައް މިހާރު ކުރިއަށްދާއިރު، މިއަންނަ ހޮނިހިރު ދުވަހު އޮންނަ ޓީމުގެ ފަރިތަކުރުންތަކުގައި ކޯޗް ޑެވޯ ބާބާ ބައިވެރިވުމަށްވަނީ ހަމަޖެހިފައެވެ. ކޯވިޑް-19އާއި ގުޅިގެން ގައުމީ ޓީމްގެ ފަރިތަކުރުންތަށް އެންމެ އެކަށީގެންވާ ގޮތުގައި ކުރިއަށް ނުގެންދެވެއެވެ.\nގައުމީ އަންހެން ޓީމްގެ އާ ކޯޗް ޑޭވޯ ބާބާގެ އިރުޝާދުގެ ދަށުން އެންމެ ފުރަތަމަ އަންހެން ޓީމް ވާދަކުރާނީ މިއަންނަ މަހު ބާއްވާ އިންވިޓޭޝަނަލް މުބާރާތެއްގައެވެ. ދެވަނަ މުބާރާތަކީ މިއަހަރުގެ ސެޕްޓެމްބަރު މަހު ބޭއްވުމަށް ހަމަޖެހިފައިވާ އަންހެން ސާފް ޗެމްޕިއަންޝިޕް މުބާރާތެވެ.\nގައުމީ ޓީމާއި އަލަށް ހަވާލުވި އާ ކޯޗް ޑެވޯ ބާބާއަކީ ވަރަށް ތަޖްރިބާކާރު ކޯޗެކެވެ. އޭނާވަނީ ބަންގްލަދޭޝްގެ ޤައުމީ ޓީމްގެ އެސިސްޓެންޓް ކޯޗްކަމާއި މޮންގޯލިއާ އާއި އޮމާންގައިވެސް ކޯޗިންގެ އެކިއެކި މަސައްކަތްކޮށްފައެވެ.


މަރާއި ދިރުމާއި އޭގެ ޙިކުމަތް4– DhiSalafiyyah\nމަރާއި ދިރުމާއި އޭގެ ޙިކުމަތް 4\n30/09/2015 ޢަޤީދާއާއި ފިރުޤާތައް, ދީންއަލްއަޚް އަބޫ ފުޟައިލު މުއުތަމިން އަޙްމަދު\nކޮންމެ ދިރޭ އެއްޗަކީ މަރުވާނެ އެއްޗެކެވެ.\nﷲތަޢާލާ ވަނީ އެއިލާހުގެ މަޚްލޫޤުންގެ ފުރާނަ ޚަލްޤުކުރައްވާފައެވެ. އަދި ކޮންމެ އެއްޗަކީ ފަނާވެ ނެތިދާނެ އެއްޗެކެވެ. އެގޮތުން އުޑާއި ބިމާއި، އެދެމެދުގައި ވާހާ އެއްޗެހީގެ ތެރެއިން އެއިލާހު އިރާދަ ކުރެއްވި އެއްޗެއް މެނުވީ ހުރިހާއެއްޗެއް ފަނާވެ ނެތިދާނެއެވެ. އެއިލާހު ވަޙީކުރެއްވިއެވެ.\nكُلُّ نَفْسٍ ذَائِقَةُ الْمَوْتِ وَإِنَّمَا تُوَفَّوْنَ أُجُورَكُمْ يَوْمَ الْقِيَامَةِ فَمَن زُحْزِحَ عَنِ النَّارِ وَأُدْخِلَ الْجَنَّةَ فَقَدْ فَازَ وَمَا الْحَيَاةُ الدُّنْيَا إِلَّا مَتَاعُ الْغُرُورِ ﴿آل عمران: ١٨٥﴾\nމާނައީ: “ކޮންމެ ނަފްސަކީވެސް، މަރުގެ ރަހަ ލިބިގަންނާނޭ އެއްޗެކެވެ. އަދި، (ތިޔަބައިމީހުން ކުޅަ ޢަމަލުތަކަށް) ތިޔަބައިމީހުންނަށް ފުރިހަމަޔަށް ޖަޒާ ދެއްވާނެކަން ކަށަވަރީ، ޤިޔާމަތް ދުވަހުންނެވެ. ފަހެ، ނަރަކައިން އެއްކިބާކުރައްވައި، ސުވަރުގެޔަށް ވެއްދެވި މީހާ (ދަންނާށެވެ!) ފަހެ، އެމީހަކު ކާމިޔާބު ލިބިގެންފިކަން ކަށަވަރެވެ. ކެހިވެރިކަމުގެ ވަގުތީ އުފަލެއް ދޭ އެއްޗެއްކަމުގައި މެނުވީ، ދުނިޔޭގެ ދިރިއުޅުން ނުވެއެވެ.”\nމާނައީ: “ކޮންމެ ނަފްސަކީވެސް، މަރުގެ ރަހަ ލިބިގަންނާނޭ އެއްޗެކެވެ. ދެން ތިޔަބައިމީހުން އެނބުރި ރުޖޫޢަ ކުރައްވާހުށީ، ތިމަން އިލާހުގެ ޙަޟްރަތަށެވެ.”\nކޮންމެ ނަފްސަކީވެސް މަރުގެ ރަހަ ލިބިގަންނަން ޖެހޭ އެއްޗެއް ކަމުގައި ވުމުން، ކޮންމެ ތަނެއްގައި ވިޔަސް އެމަރު އައިސް ބައްދަލުކުރާނެތެވެ. އެއިލާހުގެ ވަޙީ ބަސްފުޅުގައި ވެއެވެ.\nأَيْنَمَا تَكُونُوا يُدْرِككُّمُ الْمَوْتُ وَلَوْ كُنتُمْ فِي بُرُوجٍ مُّشَيَّدَةٍ ﴿النساء: ٧٨﴾\nމާނައީ: “އުސްވެގެންވާ ގަދަފަދަ ކިއްލާތަކެއްގެ ތެރޭގައި ތިޔަބައިމީހުން ތިބިކަމުގައިވިޔަސް، ތިޔަބައިމީހުން ތިބި ކޮންމެ ތަނަކުން މަރު، ތިޔަބައިމީހުން އަތުލާނެ”\nމަޚުލޫޤުންކުރެ އެންމެ މާތް މަޚުލޫޤު، މުޙައްމަދު ޞައްލަﷲ ޢަލައިހި ވަސައްލަމައާއި މުޚާޠަބުކުރައްވާ ﷲތަޢާލާ ވަޙީކުރައްވާފައި ވެއެވެ.\nމާނައީ: “ހަމަކަށަވަރުން ކަލޭގެފާނީ، އަވަހާރަވާނޭ ބޭކަލެކެވެ. އަދި ހަމަކަށަވަރުން، އެއުރެންނީވެސް މަރުވާނޭ ބަޔެކެވެ.”\nވަކިވަކިން މަރު ހިއްޕެވުމަށްފަހު، ޤިޔާމަތްދުވަހު ތާޅަފިލި ފުއްމަވާލެއްވުމަށްފަހު މުޅި މިކާއިނާތުގައިވާ ހުރިހާ އެއްޗެއް ފަނާކުރައްވާނެއެވެ. ޤިޔާމަތްދުވަހު ތާޅަފިޅީގެ އަޑު އަންނާނީ ގަދަވަމުން ގަދަވަމުންނެވެ. އެތާޅަފިލީގެ އަޑު އެންމެ ފުރަތަމަ އަޑުއިވޭނީ ޖަމަލަކަށް ފެންދޭންވެގެން ޙަވްލެއް ހަދަންއުޅޭ މީހަކަށެވެ. ޢަބްދުﷲ ބުން ޢުމަރު ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\n“ثم يُنْفَخُ فِي الصُّورِ، فَلا يَسْمَعُهُ أَحَدٌ إلاَّ أَصْغَى لِيتًا وَرَفَعَ لِيتًا فقَالَ: وَأَوَّلُ مَنْ يَسْمَعُهُ رَجُلٌ يَلُوطُ حَوْضَ إِبِلِهِ”\nމާނައީ: “އެއަށްފަހު ތާޅަފިލި ފުމެލެވޭނެއެވެ. ފަހެ އައަޑަށް ކަރު ފަރާތް ފަރާތަށް އަނބުރާ އެއަޑަށް ސަމާލުކަމާއެކު އަޑު އެހި މީހަކަށް މެނުވީ އެއަޑެއް ނުއިވޭނެތެވެ. އެއަށްފަހު ރަސޫލުﷲ ޞައްލަﷲ ޢަލައހި ވަސައްލަމަ ޙަދީޘްކުރެއްވިއެވެ. އަދި އެއަޑު އެންމެ ފުރަތަމަ އިވޭނީ ޖަމަލަކަށް ފެންދެންވެގެން ޙަވްލެއް ހަދަން އުޅޭ މީހަކަށެވެ.“\nޢިމްލުވެރިން ހުރިހާ އެއްޗެއް ފަނާވެ ނެތިދާނެއޭ ބުނާބުނުން އެއީ ޢިޖުމާލީ ގޮތެއްގައި ބުނާ ބުނުމެކެވެ. ދުނިޔެއާއި ދުނިޔޭގައި ވާހާއެއްޗެއް ފަނާވެދާނެއެވެ. އަދި އުޑުތަކުގެ އަހުލުވެރިންގެ ތެރެއިން ހުރިހާ މަލާއިކަތުންވެސް މަރުވެ ފަނާވެދާނެއެވެ. ނަމަވެސް އެއްގޮތަކަށްވެސް ފަނާވެނުދާނެ ބައެއްތަކެތި ވާނެކަމަށް ސުންނަތްޖަމާޢަތުގެ ޢިލްމުވެރިން އެއްބަސްވެ ލައްވައެވެ. އެގޮތުން ސުވަރުގެއާއި ނަރަކައާއި އަދި އަރުޝިފަދަ ތަންތަނަކީ ފަނާ ނުވާނެތަންތަންކަމަށް ސުންނަތް ޖަމާޢަތުގެ ޢިލްމުވެރިން އެއްބަސްވެ ލައްވައެވެ. މިތަކެއްޗަކީވެސް ﷲތަޢާލާ އެތަކެއްޗަށް ފުރާނައަޅުއްވާ ބަސްމޮށުންތެރިކަންވެސް ދެއްވި ތަކެއްޗެވެ. މިކަމާއި ބެހޭގޮތުން ޝައިޚުލް އިސްލާމް އިބުނު ތައިމިޔާއާއި، އަނަސް ބުން މާލިކު ރަޟިޔަﷲ ޢަންހުގެ އަރިހުން ރިވާވެފައިވާ ޙަދީޘަކާއި ބެހޭގޮތުން ސުވާލުކުރެވުނެވެ. ރަސޫލުﷲ ޞައްލަﷲ ޢަލައހި ވަސައްލަމަ ގެ ޙަދީޘް ބަސްފުޅުގައި ވެއެވެ\n“ހަތް އެއްޗެއް މަރެއްނުވާނެއެވެ. އަދި ފަނާވެސް ނުވާނެއެެވެ. އަދި ފަނާވުމުގެ ރަހަވެސް ނުދެކޭނެއެވެ. (އެއީ) ނަރަކައާއި (ހިސާބު ބެއްލުމަށްފަހު ނަރަކައިގައި ދެމިތިބޭ) އެތަނުގެ އަހުލުވެރިނެވެ. އަދި ލައުޙާއި ޤަލަމާއި ކުރުސިއާއި ޢަރުޝިއެވެ.”\nފަހެ މިޙަދީޘަކީ ޞައްޙަ ޙަދީޘެއް ހެއްޔެވެ. ނުވަތަ ނޫންހެއްޔެވެ؟ އެކަލޭގެފާނު ޖަވާބުގައި ދެންނެވިއެވެ. “ތިޔަ ޚަބަރަކީ ނަބިއްޔާ ޞައްލަﷲ ޢަލައިހި ވަސައްލަމަގެ ދޫފުޅުން އައިސްފައިވާ ބަސްފުޅެއް ނޫނެވެ. އެހެނެއްކަމަކު ތިޔައީ ބައެއް ޢިލްމުވެރިންގެ ބަސްފުޅެކެވެ. އުންމަތުގެ ސަލަފުންނާއި، އަހުލުއްސުންނަތު ވަލްޖަމާޢަތް، ﷲ ތަޢާލާގެ މަޚުލޫޤުންތަކުގެ ތެރެއިން ބައެއްތަކެތި އެއްކޮށް ފަނާވެ ނުދާނެކަމަށް ޢިއްތިފާޤުވެލައްވައެވެ. އޭގެތެތޭގައި ސުވަރުގެއާއި ނަރަކައާއި ޢަރުޝިވެއެވެ. އަދިވެސް މިފަދަ އެހެނިހެން ތަކެތިވެއެވެ. އަހްލުން ކަލާމުގެ ބިދުޢަވެރި ޖަމާޢަތެއްގެ ބަޔަކު ފިޔަވައި އިތުރުބަޔަކު ހުރިހާ މަޚުލޫޤުންތަކެއް ފަނާވާނެކަމަށް ބުނެފައެއް ނެތެވެ. އޭގެތެރެއިން ޖަހުމް ބުން ޞަފްވާން އާއި މުޢުތަޖިލާއިންނާ މިފަދަ އެހެން މީހުންވެސް ހިމެނެއެވެ. މިއީ ބާޠިލުވެގެންވާ ބަހެކެވެ. އެބަހަކީ އެއީ ﷲގެ ފޮތާއި ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތާއި ސަލަފުންގެ ބަސްފުޅުތަކާއި މުޅިން ޚިލާފުވެގެންވާ ބަހެކެވެ. އެހެނެއްކަމަކު ސުވަރުގެއާއި ސުވަރުގޭގެ އަހުލުވެރިން ފަނާނުވާނެކަމަށް ދަލީލުތައްވެއެވެ. އަދި ވެސް މީގެއިތުރުންވެސް ބައެއްތަކެތި ފަަނާނުވާނެކަމަށް ދަލީލުތައްވެއެވެ. އެހުރިހާ ވާހަކައެއް ބަޔާންކުރުމަށް މިކަރުދާސްކޮޅު ތަނެއް ނުދެއެވެ. (އެބަހީ ތަފްޞީލަށް ނުގޮސް ކުރުކޮށްލަމެވެ.) އަދި އަހުލުލް ކަލާމުގެ މީހުންނާއި ފިލޯސަފަރުން ހުރިހާއެއްޗެއް ފަނާވާނެކަމަށް ބުނެފައިވަނީ ބުއްދީގެ ދަލީލުތަކުން އިސްތިދުލާލު ކޮށްގެންނެވެ. ولله أعلم”\n مجموع الفتاوى (18/ 307)


Joorimanaa Thakun 48 Million Rufiyaa Dhaulathun Hoadhaifi - Vaguthu\nޖޫރިމަނާތަކުން 48 މިލިއަން ރުފިޔާ ދައުލަތުން ހޯދައިފި\nއެކިއެކި ޖޫރިމަނާތަކުން ދައުލަތުން ވޭތުވެދިޔަ ތިން މަސް ތެރޭގައި ދައުލަތަށް 48 މިލިއަން ރުފިޔާ ލިބިއްޖެއެވެ. އެހެންނަމަވެސް މި އަދަދަކީ މިދިޔަ އަހަރުގެ މިހާތަނަށް ލިބުނު އަދަދަށްވުރެ ދަށް އަދަދެެވެ.\nދައުލަތުގެ ޓެކްސް އިދާރާ މީރާއިން އިއްޔެ ހާމަކޮށްފައިވާ ތަފާސް ހިސާބުތައް ދައްކާ ގޮތުގައި ވޭތުވެދިޔަ ތިން މަހު ދައުލަތަށް ޖޫރިމަނާތަކުން މިލިއަނަކަށްވުރެ ގިނަ ޑޮލަރު ލިބިފައިވެއެވެ. މުޅި ޖުމްލަ ޖޫރިމަނާތަކުން ދައުލަތަށް ލިބިފައިވަނީ 47.86 މިލިއަން ރުފިޔާއެވެ. ނަމަވެސް މިދިޔަ އަހަރުގެ މި މުއްދަތުގައި ދައުލަތަށް ލިބިފައިވަނީ 67.72 މިލިއަން ރުފިޔާއެވެ.\nމިދިޔަ މަހުގެ ދައުލަތަށް ތަފާތު އެކި ކަންކަމުގެ ޖޫރިމަނާތަކުން ލިބުނީ 37,959 ޑޮލަރާއި 7,331,907 މިލިއަން ރުފިޔާއެވެ. މުޅި ޖުމްލަ ދައުލަތަށް ޖޫރިމަނާގެ ގޮތުގައި މިދިޔަ މަހު ލިބުނީ 7,914,128 މިލިއަން ރުފިޔާއެވެ. އެހެންނަމަވެސް މިއީ މިދިޔަ އަހަރުގެ މާޗު މަހާއި އަޅާ ބަލާއިރު މިއަހަރުގެ މާޗު މަހު ލިބުނު އަދަދު ވަނީ ބޮޑުތަނުން ދަށަށް ގޮސްފައެވެ. މިދިޔަ އަހަރުގެ މާޗު މަހުގެ ދައުލަތަށް ޖޫރިމަނާތަކުން 13 މިލިއަނަށްވުރެ ގިނަ ރުފިޔާ ލިބިފައިވެއެވެ.\nޖޫރިމަނާތަކުން ލިބޭ ޖުމްލަ އާމްދަނީ މީރާގެ ރިޕޯޓުގައި ބަޔާންކުރި ނަމަވެސް، ވަކިވަކި ޖޫރިމަނާތަކުގެ ތަފްސީލު ބަޔާންކޮށްފައި ނުވެއެވެ. މީގެ ތެރޭގައި ޓްރެފިކް ވަޔަލޭޝަންތަކާއި ޕާކިންގް ސްޓިކާގެ ޖޫރިމަނާތައް ވެސް ހިމެނޭނެއެވެ.\nމިއަހަރަށް ލަފާކޮށް ފާސްކޮށްފައިވާ ބަޖެޓުގައި ޖޫރިމަނާގެ ގޮތުގައި ޖުމްލަ 169.7 މިލިއަން ރުފިޔާ ލިބޭނެ ކަމަށް ވަނީ ލަފާކޮށްފައެވެ. އެއީ ގާނޫނާ ހިލާފުވެގެން ކުރާ ޖޫރިމަނާގެ ގޮތުގައި ލިބޭނެ ކަމަށް ލަފާކޮށްފައިވާ 83 މިލިއަން ރުފިޔާ އާއި ގަވާއިދާ ހިލާފުވެގެން ކުރާ ޖޫރިމަނާގެ ގޮތުގައި ލިބޭނެ ކަމަށް ލަފާކޮށްފައިވާ 30 މިލިއަން ރުފިޔާ އާއި އެގްރިމެންޓުތަކާއި ހިލާފުވެގެން ކުރެވޭ ޖޫރިމަނާގެ ގޮތުގައި ލިބޭނެ ކަމަށް ލަފާކޮށްފައިވާ 11 މިލިއަން ރުފިޔާއެވެ. އަދި މުވައްޒަފުންގެ ގަޑީ ލާރިއާއި ޖޫރިމަނާގެ ގޮތުގައި 8 ލައްކަ ރުފިޔާ، އާއި ދަރަންޏާއި ގަޒިއްޔާ ޖޫރިމަނާގެ ގޮތުގައި 166،869 ރުފިޔާ އާއި ޓްރެފިކް ވަޔޮލޭޝަން ޗާޖުގެ ގޮތުގައި 31 މިލިއަން ރުފިޔާ އަދި އެހެން ޖޫރިމަނާގެ ގޮތުގައި ހަތަރު ލައްކަ ރުފިޔާ އާމްދަނީގެ ގޮތުގައި ލިބޭނެ ކަމަށް ވަނީ ލަފާކޮށްފައެވެ.\nއޭޕްރީލް 14, 2020 16:08\nއޭޕްރީލް 14, 2020 16:39\nކޮބައި މީރަނގަޅު ދަނޑިވަޅެއް ރައްޔިތުން ފެލައިލަން ފެންޓަނެއް ހިލޭ ދޭވަހަކަ ދައްކާފަ -/25ރ ދީފަ ސައިކަލްތަކުގަ ސްޓިކާ ޖަހާލާ -/750ރ ޖުރިމަނާ ކޮށްލާ އޭރުން މިރާއިން މާދަން ބުނާނެ އެތަށް މިލަޔަން ރ ލިބިއްޖޭ ބާރަށް އަތްޖަހާ ދުނިޔޭގަ ނޯންނާނެ މިއށްވުރެ ވައްކަމާ ކޮރަޕްސަން އިންތިހާ އަށް ބޮޑު ސަރުކާރެެއް ސަރުކާރުތރޭން މިވާހަކަ ދައްކނީ ވައްކަން ކުރަނީ އެމީހަކަށް ކެވުނު ގޮތަކަށް ކަނީއޭ މިމީހުން އަމިއްލަޔަށް ކިޔަނީ ބޯހަލާކު\nއޭޕްރީލް 14, 2020 16:42\n“ ޖޫރިމަނާތަކުން ލިބޭ ޖުމްލަ އާމްދަނީ މީރާގެ ރިޕޯޓުގައި ބަޔާންކުރި ނަމަވެސް، ވަކިވަކި ޖޫރިމަނާތަކުގެ ތަފްސީލު ބަޔާންކޮށްފައި ނުވެއެވެ.“ މީވައްކަން ކުރަންޖަހާ ފުރަތަމަ މަޅި.\nއޭޕްރީލް 14, 2020 18:09\nތިޔަ ފައިސާއަށް ކިޔަނީ ޖުރުމަނާއެއްނޫން ރައްޔިތުންގެ ލޭ ބުިން ތިޔަށްކިޔަނީ ތިޔަ ފައިސާއިން ބޮޑުތަނުން މުސާރަ ނަގައިގެން އެމްޑީޕީ މަޖިލިސް މެމްބަރުން މަޖިލީހުގެ ޖަލްސާއޭ ކިޔާފަ ގޭމު ކުޅެނީ


BREAKING NEWS: MPL Gai Billoori Pallet Eh Dhashuvi Meehaa Niyaavehjje - Vaguthu\nއެމްޕީއެލްގައި ބިއްލޫރި ޕެލެޓް ދަށުވި މީހާ ނިޔާވެއްޖެ\nއެމްޕީއެލްގައި ބިއްލޫރި ޕެލެޓް ދަށުވި މީހާ އަށް ފަރުވާ ދެމުން ދަނިކޮށް ނިޔާވެއްޖެއެވެ.\nފަރުވާދެމުން ދަނިކޮށް ނިޔާވެފައި ވަނީ ނ. ލަންދޫ، ފޭރުގަސްދޮށުގެ، އަބްދުﷲ އާސިމް (27އ) އެވެ.\nއާސިމްގެ އާއިލާ އިން ކުރިން ބުނެފައި ވަނީ ބިއްލޫރި ޕެލެޓް ދަށުވެ އޭނާ އަށް ލިބުނު ޒަހަމްތަކުގެ ސަބަބުން އެތެރެހައްޓަށް ލޭ ފައިބަމުންދާ ކަމަށެވެ.\nކޮންޓެއިނާއަކުން ބިއްލޫރި ޝީޓްތަކެއް ހުސްކުރުމަށް މަސައްކަތް ކުރަނިކޮށް ހިނގި އެކްސިޑެންޓްގައި ދެ މީހަކަށް އަނިޔާވިއެވެ. އޭގެ ތެރެއިން އެކެއްގެ ދެ ފައި ބިނދި އިތުރު އަނިޔާ ލިބިފައިވާއިރު އޭނާ ވަނީ ފަރުވާއަށް ފަހު ހޮސްޕިޓަލުން ދޫކޮށްލައިފައެވެ.\nއާސިމްގެ އާއިލާ އިން ކުރިން ބުނެފައި ވަނީ ބިއްލޫރިތައް ދަށުގައި އާސިމް ތާށިވެގިނައިރުތަކެއް ވުމުގެ ސަބަބުން އޭނާގެ ހުންްކޮށި ފަޅައިގެން ގޮސް ހަށިގަނޑުގެ އެތެރެއަށް ގިނަ އަދަދަކަށް ލޭފައިބަމުންދާ ކަމަށެވެ. އޭގެ އިތުރުން އަތުގެ އުޅަބޮއްޓާއި ކުޑަހުޅާއި، އުކުޅުވަޅު ބިންދައިގެން ގޮސް މައިބަދަޔަށްވެސް ބޮޑެތި ގެއްލުންތަކެއް ލިބިފައިވާ ކަމަށް އާއިލާ އިން ބުނެފައި ވެއެވެ.\nބިއްލޫރިތައް ދަށުގައި އާސިމް ތާށިވީ މިމަހުގެ 07 ވަނަ ދުވަހުގެ ރޭގެ ވަގުތެއްގައެވެ. އޭނާ ސަލާމަތް ކުރީ އެމްޕީއެލް މުވައްޒަފުންނާއި ސިފައިން ގުޅިގެން ކުރި މަސައްކަތުންނެވެ. ކޮންޓޭނަރުގެ އެތެރޭގައި ބިއްލޫރިތައް ދަށުގައި އާސިމް ތާށިވުމުން އޭނާ ސަލާމަތް ކުރަން ގިނަ ވަގުތުތަކެއް ނެގިއެވެ.\nމީސް މީޑިއާގައި ހިޔާލުފާޅުކުރާތީ އެމްޕީއެލްގެ ސްޕަވައިޒަރެއް ވަޒީފާ އިން ވަކިކޮށްފި\nއެމްޕީއެލް ހިޔާގައި ތިބި ބިދޭސީން ކޮވިޑަށް ޓެސްޓު ކުރަން އަންގައިފި\nޖެނުއަރީ 16, 2021 14:40\nފަރުވާކުޑަ އިންސާނިއްޔަތުކަން ނެތް ބައެއް ވެރިކަމުގައި ތިބީ. އެމަންޒަފު އެންމެ ފުރިހަަމައަށް ފެންނަ ތަނަކީ އައި.ޖީ.އެމް.އެޗް.\nއެޕޮއިންޓްމަންޓެއް ލިބެނީ ބަލިވާނެކަން ކުރިން އެނގި ޑޮކްޓަރު މަގުމަތިން އަތުލައިގަނެ އޭނަ ލައްވާ އެއްޗެއްގައި ޑޮކްޓަރަށް ދައްކަންޖެހޭ ކަމަށް ލިޔެފަ އޮތިއްޔާ.\nރައްޔިތުންގެ ފައިސާ ތަޅާ ބުރުވައި ގޭގައި އެނދުމަތި ކޮށްފަ ތިބޭ މީހުނަށްނާއި، އުމުރުން 18 އަހަރު ފުރިފަތިބޭ ނުކިޔަވާ ތިބޭ ޖާހިލުންނަށް ދާންދެން ސިޔާސީ މަގާމުދީ، ކޮންމެ ގެއަކަށް މަހަކު7ލައްކަ ރުފިޔާ ރައްޔިތުންގެ ފައިސާއިން ނަގަމުންދަނީ. މިއީ ކޮރަޕްޝަނެއްނޫނޯ! ކާކަށްތަ އޮޅުވާލަން މިއުޅެނީ؟ އަހަރެމެންނަކީ ގަބުޅިއާއި ދިޔާހަކުރާ ހިކި މަސް ކައިގެން ތިއްބަސް ބުއްދި ހުރި ބައެކޭ. ތިހެން ތި ކުޅޭ ޑްރާމާ އަހަރެމެން ނިކަން ރަނގަޅަށް ބަލަމުން މިދަނީ. އޮންބަޑްސްމަންއާއި، ފުލުހުންގެ ގާނޫނު ހަދާ ބަދަލު ހިފޭނީ ކަލޭމެންނަށް އެކަނި ކަމަށް ހީނުކުރާތި! ނުބައި ކަމެއް ފަށާއިރު ތިމާގެ ގައިގައި އެނުބައިކަން އައިސް ދަތްއަޅާނެކަން ހަނދާން ނުކުރާތި. ބަދަލުހިފުމާ ނަފްރަތަކީ ނިކަން ނުބައިކަމެއް. ކަލޭމެން އެކަކުވެސް ސަލާމަތްވާނެއޭ ހީނުކުރާތި. މާހިތި ނަތީޖާ ފެނިގެންދާނެ ފަހުން.\nޖެނުއަރީ 16, 2021 14:44\nކޮބާ އަންނި ؟؟\nޖެނުއަރީ 16, 2021 09:04\nޖެނުއަރީ 16, 2021 09:14\nމާތް اَللّٰهُ , މައްޔިތާގެ އެއްމެހާ ފާފަތައް ފުއްސަވައި ހެޔޮ ރަޙްމަތް ލައްވައި ސުވަރުގެ މިންވަރު ކުރައްވާށި! ޢާއިލާއަށް ކެތްތެރިކަން ދެއްވާށި! آمیـــــــــــــن\nޖެނުއަރީ 16, 2021 10:08\nޖެނުއަރީ 16, 2021 09:34\nމައްޔިތާގެ ފާފަ ފުއްސަވައި ދާއިމީ ސުވަރުގެ މިންވަރު ކުރައްވާ ޢާއިލާއަށް ކެތްތެރިކަން ދެއްވާށި އާމީން.\nމިތަނުގައި ޙާދިޘާއެއް ހިނގައިދާނެކަމަށް ކީއްވެބާ ތައްޔާރުވެގެން ނުތިބެނީ. އަވަސް ފަރުވާއާއި އިންތިޒާމް ހަމަޖައްސަން ޖެހޭ ތަނެއް.\nހާދަ ގިނައިރެއްވީފަހުންނޭ ސަލާމަތް ކުރީ ކިޔާއަޑު އިވޭ. ކުރިއަށް ދެންވެސް ކަމެއް ދިމާވެއްޖެނަމަ ފިޔަވަޅު އަޅަން ތައްޔާރަށް ތިބެމާ\nޖެނުއަރީ 16, 2021 09:39\nޖެނުއަރީ 16, 2021 09:59\nމައްޔިތާއަށް ސުވަރުގޭގެ ދ;ާއިމީ ނިޢުމަތް މިންވަރު ކުރައްވާ ޢާއިލާއަށް ކެތްތެރިކަން ދެއްވާށި. އާމީން\nޖެނުއަރީ 16, 2021 10:12\nޖެނުއަރީ 16, 2021 10:13\nاِنَّا لِلّٰهِ وَاِنَّااِلَيْهِ رَاجِعُوْنَ\nيااَللّٰهُ , މައްޔިތާ ކައްވަޅުގެ އަޒާބުން ޢަފޫ ކުރައްވާނދޭވެ.މައްޔިތާގެ ފާފަ ފުއްސަވައި ސުވަރުގެ މިންވަރު ކުރައްވާށި! އަދި ޢާއިލާއަށް ކެތްތެރިކަން ދެއްވާށި! آمیـــــن.🤲\nޖެނުއަރީ 16, 2021 10:35\nޖެނުއަރީ 16, 2021 10:37\nޖެނުއަރީ 16, 2021 10:50\nޖެނުއަރީ 16, 2021 11:26\nއިންނާލއްލާހި ވައިންނާ އިލައިހި ރާޖިޢޫން މައްޔިތާއަށް ސުވަރުގޭގެ ދާއިމީ ނިޢުމަތް ލައްވާށި އާމީން\nޖެނުއަރީ 16, 2021 12:27\nއަސްތަްއުފިރުއްﷲ. ޢިންނާ ލިއްﷲ ވައިންނާ އިލައި ރާޖިއޫން. މަރުހޫމާއަށް މާތްﷲ ސުވަރުގޭގެ މަތިވެރި ނިއުމަތް މިންވަރު ކުރައްވަވާށި . ޢާމީން\nޖެނުއަރީ 16, 2021 13:50\nޖެނުއަރީ 16, 2021 15:30\nޖެނުއަރީ 16, 2021 17:08\nމިއީވެސް ދިވެހި ދަރިއެއް ފައުޒާން އެކަނި މަރވެގެން އުޅޭހެން ހީވަނީ. މިވެސް ހިޔްހެޔޮ ހިއްވަރުގަދަ ދަރިއެއް\nޖެނުއަރީ 16, 2021 19:19


FIFA World Cup: 80 aharah fahu group stage in Germany kataifi\nވާރލްޑް ކަޕް: 80 އަހަރަށް ފަހު ގްރޫޕް ފިޔަވަހިން ޖަރުމަނު ކަޓައިފި\nޖަރުމަނު ކެޓީ ދެކުނު ކޮރެއާ އާއި ދެކޮޅަށް ކުޅުނު މެޗުން 2-0 ގެ ނަތީޖާއަކުން ބަލިވުމުން\nޖަރުމަނު ދިޔައީ ގްރޫޕްގެ ފުލަށް\nމި ގްރޫޕްގެ ދެވަނަ މެޗުގައި ސްވިޑެންއިން ވަނީ 3-0 އިން މެކްސިކޯ ބަލިކޮށްފައި\nކ. މާލެ 27 ޖޫން 2018 | ބުދަ 23:19 4,051\nޖަރުމަނު އަދި ދެކުނު ކޮރެއާ ކުޅުނު މެޗުގެ ތެރެއިން - ގްރޫޕް ފިޔަވަހިން ޖަރުމަނު އެންމެފަހުން ކެޓީ 1938 ވަނަ އަހަރު - ގޫގުލް\nފީފާ ވާރލްޑް ކަޕްގެ ތާރީހުގައި ވެސް ފުރަތަމަ ފަހަރަށް ގްރޫޕް ފިޔަވަހިން އެންމެފަހުގެ ޗެމްޕިއަން ޖަރުމަނު ކަޓައިފިއެވެ.\nމިފަހަރުގެ ވާރލްޑް ކަޕްއިން ޖަރުމަނު ކެޓީ ދެކުނު ކޮރެއާ އާއި ދެކޮޅަށް ކުޅުނު މެޗުން 2-0 ގެ ނަތީޖާއަކުން ބަލިވުމުންނެވެ. ކަޒާން އެރީނާގައި ކުޅުނު މި މެޗު ވެގެންދިޔައީ ޖަރުމަނަށް މޮޅުވާން މަޖުބޫރު މެޗަކަށެވެ. މި މެޗުގެ ކުރިން ވާރލްޑް ކަޕްގައި އޭޝިއާގެ ޓީމުތަކާއި ދެކޮޅަށް ޖަރުމަނު ކުޅުނު ފަސް މެޗުން ވެސް އެޓީމު އޮތީ މޮޅުވެފައެވެ.\nޖަރުމަނުގެ ޓީމުން ފަސް ބަދަލެއް ފެނިގެން ދިޔައިރު ތޯމަސް މުލަރ އަދި ހޫލިއަން ޑްރެކްސްލަރ އާއި ސެބެސްޓިއަން ރޫޑީގެ އިތުރުން އެންޓޯނިއޯ ރޫޑިގަރ ވަނީ ބެންޗް ކޮށްފައެވެ. އެ ކުޅުންތެރިންގެ ބަދަލުގައި ފުރަތަމަ އެގާރައިން ފުރުސަތު ދީފައިވަނީ މެސުޓް އޮޒިލް އާއި ސެމީ ކެދީރާ އަދި ލިއޯން ގޮރެޓްޒްކާގެ އިތުރުން މެޓްސް ހުމެލްސްއަށެވެ. ދެކުނު ކޮރެއާގެ ޓީމަށް އެޓީމުގެ ކޯޗު ވެސް ވަނީ ހަތަރު ބަދަލެއް ގެނެސްފައެވެ.\nފުރަތަމަ ހާފު ފެށިގެން ބޯޅަ ކޮންޓްރޯލް ކޮށްގެން ރަނގަޅަށް ކުޅެފައިވަނީ ޖަރުމަނުންނެވެ. ޖަރުމަނުގެ ހަމަލާތައް ހުއްޓުވުމަށް ދެކުނު ކޮރެއާގެ ކުޅުންތެރިން ގިނަ ފައުލްތަކެއް ކުރިއިރު އެޓީމުން ވެސް ވަނީ ހަމަލާ އުފައްދާފައެވެ. މެޗުގެ ފުރަތަމަ ހާފުގައި ޖަރުމަނަށް ލިބުނު އެންމެ ރަނގަޅު ފުރުސަތުގައި ޓީމޯ ވޯނަރ ފޮނުވާލި ހަމަލާއެއް ވަނީ ގޯލުގެ ދަނޑީގައި ޖެހިފައެވެ.\nދެ ޓީމު އެއްވަރުވެއޮވެ ފުރަތަމަ ހާފު ނިމިގެންދިޔައިރު ދެވަނަ ހާފުގައި ޖަރުމަނުން ވަނީ ކުޅުން ވަރުގަދަ ކޮށްފައެވެ. ޖަރުމަނުން އުފައްދަމުން ދިޔަ ހަމަލާތަކުގެ ހުރަހަކަށް ވެގެންދިޔައީ ދެކުނު ކޮރެއާގެ ކީޕަރު ޗޯއެވެ. ދެވަނަ ހާފުގައި ޖަރުމަނުގެ މުޅި ޓީމު އެއްކޮށް ކުރިޔަށް ޖެހިގެން ކުޅުނުއިރު ކޮރެއާގެ ކުޅުންތެރިން ވަނީ ކައުންޓާ އެޓޭކްގައި ލަނޑު ޖެހުމަށް ރަނގަޅު ފުރުސަތުތަކެއް ތަނަވަސް ކޮށްފައެވެ.\nޖަރުމަނުގެ ކުޅުންތެރިންނަށް އެކުޅުންތެރިން އުފެއްދި ހަމަލާތަކުގެ ބޭނުން އެންމެ އެދެވޭ ގޮތުގައި ނުހިފުނުއިރު ކޮރެއާއިން ލަނޑު ޖެހީ މެޗުގެ އެންމެ ފަހު މިނެޓުގައެވެ. މި ލަނޑު އެޓީމަށް ޖަހައިދިނީ ކިމްއެވެ. ކޮރެއާގެ ދެވަނަ ލަނޑު މުޅިން ހުސް ގޯލަކަށް ޖަހައިދިނީ މެޗުގެ އެންމެ ފަހު މިނެޓުގައި ދެކުނު ކޮރެއާގެ ފޯވާޑް ހެއުން މިން ސޮންއެވެ.\nމި މެޗުން ބަލިވެ ޖަރުމަނު ކެޓުމާއެކު އެންމެފަހުން ބޭއްވި ތިން ވާރލްޑް ކަޕްގެ ޗެމްޕިއަނުން ވެސް ވަނީ ޖެހިގެން އައި ވާރލްޑް ކަޕްގެ ގްރޫޕް ފިޔަވަހިން ކަޓާފައެވެ. މިއީ 1938 ވަނަ އަހަރުގެ ފަހުން ފުރަތަމަ ފަހަރަށް ވާރލްޑް ކަޕްގެ ގްރޫޕް ފިޔަވަހިން ޖަރުމަނު ކެޓި ފުރަތަމަ ފަހަރެވެ.\nމި ގްރޫޕްގެ ދެވަނަ މެޗުގައި ސްވިޑެންއިން ވަނީ 3-0 އިން މެކްސިކޯ ބަލިކޮށް ގްރޫޕްގެ އެއްވަނަ މަގާމު ހޯދާފައެވެ.


Prince Harry aai Meghan Markle ge wedding cake "Floral" vaane | Mihaaru\nޕްރިންސް ހެރީ އާއި މޭގަން މާކަލް: ދެ ބޭފުޅުންގެ ކައިވެނީގެ ހަފުލާ އޮންނާނީ މެއި 19 ގައި.\nޕްރިންސް ހެރީ އާއި މޭގަން މާކަލްގެ ވެޑިން ކޭކް "ފްލޯރަލް" ވާނެ\n22 މާޗް 2018 - 06:36\nކެންސިންޓަން ޕެލަސް އިން ކުރި ޓްވީޓެއްގައި ބުނީ ޝާހީ ވެޑިން ކޭކް ތައްޔާރުކޮށް ދޭނީ ލަންޑަންގެ ވައިލެޓް ބޭކަރީ ހިންގާ ޕޭސްޓްރީ ޝެފް ކްލެއާ ޕީޓަކް ކަމަށެވެ. އޭނާއަކީ ތަފާތު ވައްތަރުގެ މަލުގެ ޑިޒައިންތަކުން ކޭކްތައް ފަރުމާ ކުރަން މަޝްހޫރު ޝެފެކެވެ.\nއެގޮތުން ޕްރިންސް ހެރީ އާއި މޭގަން ބޭނުންވަނީ އެ ބޭފުޅުންގެ ކައިވެނީގެ ކޭކް ލުނބޯ މަލުން ޒީނަތްތެރިކޮށްފައިވާ ކޭކެއްގެ ގޮތުގައި ފަރުމާ ކުރައްވަން ކަމަށް ކްލެއާ އަރިހުގައި ދެ ބޭފުޅުން ވިދާޅުވެފައިވެ އެވެ.\nއެހެންވެ މި ކޭކަކީ ރީނދުލާއި ހުދު ކުލައިގެ ބަޓަކްރީމާއި ތާޒާ މަލުން ފަރުމާ ކުރެވޭނެ ކޭކެވެ. ހަމަމިއާ އެކު ކޭކުގެ އަގަކީ ވެސް ޝައުވެރި ކަމަކަށް ވާނެ އެވެ.\nޕްރިންސް ހެރީ އާއި މޭގަންގެ ކައިވެނީގެ ކޭކް ހަދަން ލިބުމުން އުފަލުން ހުރި ކްލެއާ ބުނީ "ޝާހީ ގޮތްގަނޑު ދައްކުވައިދޭ ރަހަމީރު ކޭކެއް އަޅައިިލެވޭނެ ކަމުގެ ޔަގީންކަން ބޮޑު" ކަމަށެވެ.\n"މި ފުރުސަތު ލިބުނީމަ އަހަރެން މި ހުންނަނީ އުފަލުން ގޮސް ބުނާނެ އެއްޗެއް ވެސް ނޭނގިފައި،" އޯގަނިކް ބޭކަރީއެއްގެ ގޮތުގައި މަޝްހޫރު ވައިލެޓް ބޭކަރީގެ ވެރިޔާ ބުންޏެވެ.\nކްލެއާގެ އިސްޓަގްރާމް ޕޯސްޓް.\nޕްރިންސް ހެރީ އާއި މޭގަންގެ ކައިވެނީގެ ހަފުލާ އޮންނާނީ އަންނަ މަހުގެ 19 ވަނަ ދުވަހު އެވެ. ކައިވެނީގެ ހަފުލާގެ ދައުވަތު މިހާރު ވެސް ގިނަ ބަޔަކަށް ފޮނުވަމުން އަންނަ އިރު، މި ކައިވެނި ވެގެން ދާނީ މި އަހަރު ފެނިގެން ދާނެ އެންމެ ބޮޑު އަދި ކުލަގަދަ ކައިވެނި ހަފުލާއަށެވެ.\nކައިވެނީގެ ހަރަދުތައް ބޮޑުކަމުގެ ވާހަކަ ވެސް ދެކެމުން އަންނައިރު، މި ކައިވެންޏަށް ރައްޔިތުންގެ ޓެކްސް ފައިސާ ހަރަދު ނުކުރަން އެދި "ރިޕަބްލިކް" ކިޔާ ގްރޫޕަކުން އަންނަނީ ޕެޓިޝަނެއްގައި ސޮއި ކުރަމުންނެވެ. ޕެޓިޝަނުގައި މިހާތަނަށް 30،000 އާ ގާތް ކުރާ އަދަދަކަށް މީހުން ސޮއިކޮށްފައިވެ އެވެ.


America Ge Airportehge Nam Muhammad Ali Ge Namah Nisabaiy Kuranee - Vaguthu\nއެމެރިކާގެ އެއަރޕޯޓެއްގެ ނަން މުޙައްމަދު އަލީގެ ނަމަށް ބަދަލު ކޮށްފި\nއެމެރިކާގެ ކުރީގެ މަޝްހޫރު ބޮކްސިންގ ތަރި، މުޙައްމަދު އަލީގެ ނަމަށް، އެޤައުމުގެ އެއަރޕޯޓެއް ނިސްބަތްކުރުމަށް ނިންމައިފިއެވެ. މި އެއަރޕޯޓަކީ އޭނާގެ އުފަން އަވަށްކަމުގައިވާ ކެންޓަކީގައި ހުންނަ އެއަރޕޯޓެވެ.\nލުއިސްވިލް ރީޖަނަލް އެއަރޕޯޓް އޮތޯރިޓީ އިން ބުނެފައިވާ ގޮތުގައި ކެންޓަކީގައި ހުންނަ އިންޓަނޭޝަނަލް އެއަރޕޯޓުގެ ނަން ބަދަލު ކުރުމަށް ނިންމާފައިވަނީ ލުއިސްވިލް މުޙައްމަދު އަލީ އިންޓަނޭޝަނަލް އެއަރޕޯޓުގެ ނަމަށެވެ.\n1942 ވަނަ އަހަރު އުފަންވި މި ކުޅަދާނަ ބޮކްސިންގ ތެޅުންތެރިޔާ އަށް، މިދިޔަ ބުރާސްފަތި ދުވަހު 77 އަހަރު ފުރުނީހެވެ. އެހެންނަމަވެސް، 2016 ވަނަ އަހަރު އޭނާވަނީ މަރުވެފައެވެ.\nމުޙައްމަދުގެ ހުވަފަތް އަންހެނުން، ލޮނީ އަލީ ބުނެފައިވާ ގޮތުގައި މި ނިންމުމާ ގުޅިގެން އޭނާ ވަރަށް އުފާވާކަމަށާއި އަދި ވަރަށް ފަޚުރުވެރިވެސްވާކަމުގައެވެ. ހަމައެހެންމެ، އެއަރޕޯޓަށް ޒިޔާރަތް ކުރާ ކޮންމެ މީހަކަށް މުޙައްމަދުގެ ނަމުގެ މަތިން ހަނދާންވާނެކަމަށްވެސް އޭނާ ބުނެފައިވެއެވެ.\nމުޙައްމަދު އަލީ އަކީ ވިހަވަނަ ގަރުނުގެ ތެރޭގައި އެންމެ ފާހަގަ ކޮށްލެވޭ އެއް ކުޅިވަރު ޝަހުސިއްޔަތެވެ. ކުޅިވަރުގެ ރޮނގުތަކުގެ އިތުރުން އެހެން ބައެއް ރޮނގުތަކުންވެސް އޭނާ ފާހަގަ ކޮށްލެވޭއިރު، އޭނާ އަކީ ދުނިޔޭގެ އެތައް ބައެއްގެ އިހުތިރާމް ލިބިފައިވާ މުސްލިމު ޝަހުސިއްޔަތެއްވެސްމެއެވެ.\nޖެނުއަރީ 17, 2019 15:28\nވ އުހައު ވެއްޖެ އަހުން ، އަހުންނަށް ހެޔޮ ގެރި މޯދީ ކިތަންމެ ރުޅި އަޔަސް


Dhahi anhenehge milkugai 5.3 milian dollar\nއިންތިހާއަށް ދަހި އަންހެނެއްގެ މިލްކުގައި 5.3 މިލިއަން ޑޮލަރު\nމުއްސަނދި މިލިއަނަރަކަށް ވެއްޖިއްޔާ ހަދާނީ ކިހިނެއް ހެއްޔެވެ؟ ދެކެމުން އައި ހުވަފެންތައް ހަގީގަތަކަށް ހަދަން ގިނަ ބަޔަކު މަސައްކަތް ކުރާނެކަން ޔަގީނެވެ. ރީތި ތަންތަން ބަލާލަން އެކި ގައުމުތަކަށް ޒިޔާރަތްކޮށް ހިތް އެދޭ މީރު ކާނާތައް ކާން އެކި ރެސްޓޯރަންޓްތަކަށް ގޮސް ފައިސާ ޚަރަދު ކުރާނެ މީހުން ވެސް ތިބޭނެ އެވެ. ނަމަވެސް އައިމީ އެލިޒަބަތު ނަމަކަށް ކިޔާ މި އަންހެންމީހާ ހާ ދަހި މީހަކަށް އެއްވެސް މީހަކު ވާނެ ކަމަކަށް ގަބޫލެއް ނުކުރެވެ އެވެ.\nއައުމީ އަކީ މުއްސަނދި މިލިއަނަރެކެވެ. ނަމަވެސް އޭނާ މުއްސަނދި މީހުން އުޅޭ ދިރިއުޅުމެއް ނޫޅެ އެވެ. އަދި އޭނާގެ މުށް ބާރެވެ. ފައިސާ ޚަރަދުކުރަނީ ވަރަށް ބަލައިގެން އަދި ކޮންމެހެން ކުރަން ޖެހޭ ޚަރަދެއް އެކަންޏެވެ.\nއައިމީ އަމިއްލައަށް ވެސް ގަބޫލުކުރަނީ އޭނާ އަކީ "ދުނިޔޭގައި ހުރި އެންމެ އަގުހެޔޮކޮށް އުޅޭ މަލްޓި-މިލިއަނަރު" ކަމަށެވެ. އޭނާ ބުނާ ގޮތުގައި އަލަށް އެއްވެސް އެއްޗެއް އޭނާ ނުގަނެ އެވެ. އަދި ޚަރަދުތައް ކުޑަކުރުމަށްޓަކައި އޭނާ ކައި އުޅެނީ ވެސް ކެޓް ފުޑް ނުވަތަ ބުޅަލުގެ ކާނާ އެވެ.\nއެމެރިކާގެ ލަސް ވެގަސްގައި ދިރިއުޅޭ އައިމީ، 50، ގެ މުއްސަނދިކަން 5.3 މިލިއަން ޑޮލަރަށް އަރަ އެވެ. ނަމަވެސް މަހަކު 1000 ޑޮލަރަށް ވުރެ އެންމެ ޑޮލަރެއް ވެސް އިތުރަށް ޚަރަދުކުރަން އޭނާ އިންކާރު ކުރެ އެވެ. އެއްވެސް ހާލެއްގައި އެއަށް ވުރެ އޭނާގެ ބަޖެޓު އިތުރެއް ނުކުރެ އެވެ.\nމުށްބާރުކަމަށް މަޝްހޫރު މި އަންހެންމީހާ ބުނާ ގޮތުގައި އޭނާ އެއްގޮތަކަށް ވެސް އާ އެއްޗެތި ގަނެއެއް ނޫޅެ އެވެ. އަދި ކެއްކުމަށް އެއްޗެތި ގަތުމުން ޚަރަދު ބޮޑުވާތީ ކައި އުޅެނީ ބުޅަލަށް ޚާއްސަކޮށް ތައްޔާރުކޮށްފައި ހުންނަ ކާނާ އެވެ.\nއިނގިރޭސި ވިލާތުގެ "ދަ ސަން" ނޫހުގައިވާ ރިޕޯޓުގައިވާ ގޮތުން ޚަރަދު ކުޑަކުރަން ވެގެން މި އަންހެންމީހާ އެއްގޮތަކަށް ވެސް ވޯޓާ ހީޓަރު ވެސް ނުޖައްސަ އެވެ.\n"އަހަރެން ވޯޓާ ހީޓަރު ބަހައްޓަނީ ނިއްވާލާފައި. ހެނދުނު ހޭލައިގެން 22 މިނިޓަށް ޖައްސާލަނީ. އޭރުން އަހަރެން ފެން ވަރާވަރަށް ފެން ހޫނުވާނެ. އެހާއިރުވީމަ ނިއްވާލަނީ. އިތުރަށް އެންމެ މިނިޓެއް ވެސް އެ ފެން ހީޓަރު ޖައްސާފައި ބަހައްޓައިގެން ފައިސާ ބޭކާރު ކުރާކަށް އަހަރެން ބޭނުމެއް ނޫން،" އައިމީ ބުންޏެވެ.\nއޭނާ ބުނި ގޮތުގައި މިގޮތަށް ވޯޓާ ހީޓާ އޯފް ކޮށްފައި ބެހެއްޓުމުން އޭނާއަށް މަހެއްގެ މައްޗަށް 58 ޑޮލަރު ސަލާމަތް ކުރެވެ އެވެ. އަދި އެއްވެސް އާ އެއްޗެއް ނުގަންނާތީ އަހަރަކު 200،000 ޑޮލަރު ސަލާމަތް ކުރެވެ އެވެ.\nމި ރިޕޯޓުގައިވާ ގޮތުން ތަށިދޮންނަން ގެންގުޅޭ އިސްޕަންޖުކޮޅު ވެސް ހަލާކުވެގެން ގޮސް ފުނޑުފުނޑުވެގެން ދަންދެން އެ އަންހެންމީހާ ބޭނުންކުރެ އެވެ. އަދި ބަދިގޭގައި ވެސް ގެންގުޅެނީ އެންމެ ވަޅި އެކެވެ. އެ ވަޅި ބޭނުންކޮށްފައި ބާއްވާއިރު ވެސް ދޮވެވެސް ނުލަ އެވެ. އެއީ ވަޅި ދޮންނަން ވެސް ފެން ޚަރަދުވާނެތީ އެވެ.\nއައިމީ ދިރިއުޅެނީ ވަރަށް މުއްސަނދިން ދިރިއުޅޭ ކަހަލަ ޒަމާނީ އެޕާޓްމަންޓެއްގަ އެވެ. މިހާ ދަހިކޮށް އުޅޭ މީހަކު މިފަދަ ތަނެއްގައި އުޅެނީ ކީއްވެތޯ ބަޔަކު ސުވާލުކޮށްފާނެ އެވެ. ހަގީގަތުގައި އެ އެޕާޓްމަންޓަކީ އައިމީގެ ކުރީގެ ފިރިމީހާ މައިކަލް މުރޭ އޭނާ ވަރިކުރިއިރު ދީފައި ހުރި ތަނެކެވެ. އެ ތަން ސާފުކޮށްދިނުމާ ވެސް ހަވާލު ވެފައިވަނީ މައިކަލް އެވެ. އެއީ ސާފުކުރަން އައިމީ އަތުން ފައިސާ ޚަރަދުކުރަން ޖެހުނު ނުދިނުމަށެވެ.\nގެއަށް އަންނަ މެހެމާނުންނަށް ވެސް އައިމީ ކާން ދެނީ ބުޅަލުގެ ކާނާ އެވެ.\n"އަހަރެން އެގޮތަށް ކަންތައް ކުރާތީ ބައެއް މީހުން އަހަރެން ދެކެ ވަރަށް ރުޅިވެސް އާދޭ. އެކަމަކު އަހަންނަށް ވަރިހަމަ. އެހެން ހެދީމަ އަހަރެންނަށް ވަރަށް ގިނަ ފައިސާ ސަލާމަތް ކުރެވޭ،" އައިމީ ބުންޏެވެ.\nއޮސްޓްރޭލިއާ އެމެރިކާ ޑޮލަރު


ޙަމްދޫން ރަޝީދު: ވާހަކަ\nވާހަކަ އަށް ފާޑުކިޔުން:\nއިބްރާހީމް ހުސައިން މަނިކު ލިޔުއްވާފައިވާ " ކުރަނގި މާރަނގަ " ވާހަކައިގެ ސިފަކުރުންތައް ގެނެސްދީފައިވާގޮތާއި އެ ސިފަކުރުންތަކުން ވާހަކައަށް ލިބިފައިވަނީ ފުރިހަމަކަމެއްކަން ނުވަތަ ނޫންކަން ހެއްކާއެކު ބަޔާންކުރުން:\nއިބްރާހިމް ހުސައިން މަނިކުގެ " ކުރަނގި މާރަންގަ " ވަހަކައިގެ ސިފަކުރުންތަކުގެ ސަބަބުން ވަގުތާއި ހާލަތާއި މަންޒަރު ކިތަންމެހާވެސް ފުރިހަމައަށް ސިފަކޮށްދެއެވެ. މުޅި ސީނުގައި ވަށައިގެންވާ މާހައުލު އެއްކޮށްސިފަކޮށްދީފައިވާ ކަހަލައެވެ. ފަށާގަންނައިރު ދަނޑުމަތީގައި ކޮކާހިފަން ކޮށްކޮއާއި އެކު ގޮސްއުޅޭ މަންޒަރު ލިޔުންތެރިޔާ ސިފަކޮށްދީފައިވާލެއް ފުރިހަމައެވެ. " ބައެއްފަހަރު ހެމުންނެވެ. އަނެއްބައިފަހަރު ހަޅޭއްލަވަމުންނެވެ. ބައެއްހިދުހިދަށް ހަނުހިމޭންކަން މަތީގައެވެ. ޗުއްޕުވެސް ބުނުމެއްނެތިއެވެ. ބައެއްފަހަރު ބޮނދައިގެންނެވެ. ބައެއްފަހަރު ދުވަމުންނެވެ. " މި ސިފަކުރުމުން އެމީހުން އެތަނުގައި އުޅުނުގޮތް ކިތަންމެހާވެސް ފުރިހަމައަށް އޮޅުންފިލައެވެ. ވާހަކަ ކިޔަމުންދާހިދު ލޯމަތިން މަންޒަރު ސިފަކޮށްދެއެވެ. އަދި ހަމައެގޮތަށް " ތޮޅިއަޅާފައިވާ ދޫހިމެރި ވެޔޮތައް މަތިން ކެކުރިވެޔޮތައް ކައިރިންނެވެ. މީރުވަހަކުން ހަށިފުރާލަދިން ދަކަނދާ ގަހެއްގެ ދަށުންނެވެ. މާގެންފައިވާ ރުވާގަސްތައް ފަސްދެމުންނެވެ. ކަށިމާގަސްތަކާއި ބެރެބެދި ގަސްގަހުން ނެއްޓެމުންނެވެ. " މި ސިފަކުރުމުން ތަނާއި ހާލަތު ކިތަންމެހާވެސް ފުރިހަމައަށް ބަޔާންކޮށްދެއެވެ. ސަރަހައްދުގައިހުރި ގަސްތަކާއި އެގަސްތަކުގެ މުއްސަދިކަން ފުރިހަމައަށް ބަޔާންކޮށްދެއެވެ. އެ މީހުން އެތަނުގައި އުޅުނުއިރު އެތަނުގެ ހިތްގާއިމުކަން ސިފަކޮށްދީފައިވާގޮތް ފުރިހަމައެވެ. އަދި ހަމައެއާއކު އެ މާހައުލުގެ ޥަށައިގެން އިވޭ އަޑުތަކާއި ފެންނަތަކެއްޗަށްވެސް ލިޔުންތެރިޔާގެ ގަލަން ހިނަގާފައިވާލެއް ފުރިހަމައެވެ. " ތަންކޮޅެއްދުރުން ވަލުތެރެއިން ކުނބޯއެއް ގޮވާ އަޑު އިވެއެވެ. އެކަނިވެރިއަޑެކެވެ. ރިހުންހުރި އަޑެކެވެ. ޖެހެމުންދާ ރިރުދޮށުވައި ގެނެސްދެނީ ފުއްޓަރަށް ރާޅު ބޫންލާއަޑެވެ. " މި ސިފަކުރުމުން މާހައުލަށް ވެރިވެފައިވާ ހިމޭންކަމާއެކު އިވެމުންދާ އަޑުތަށް ކިތަންމެހާވެސް ފުރިހަމައަށް ސިފަކޮށްދެއެވެ. ލިޔުންތެރިޔާގެ ނަޒަރުގަ އެމާހައުލަށް ވެރިވެފައިވަނީ " ލޮނުވެލީގެ ވަހާއެކުވެފައިވާ ތާޒާ ފަތްޕިލާވެލީގެ ވަހެވެ. " މާނަފުން ލަފުޒެކެވެ. ޝާއިރީ ބަސްތަކެކެވެ. ލިޔުންތެރިޔާ ހިޔަނި ސިފަކޮށްދީފައިވަނީ " އިސްކޮޅަށްވުރެ ދިގުވެފައިވާ އަހަރުމެންގެ ހިޔަނިތައް އަހަރުމެންނަށް ފާރަލައެވެ. " މި އިބާރާތުންނެވެ. އެ ސިފަކުރުމުން ވަގުތު ބަޔާންކޮށްދެއެވެ. ދުވަހަކީ އުޑުމަތި ރީތި ސާފު ދުވަހެއްކަން ހާމަވަނީ ލިޔުންތެރިޔާގެ މި އިބަރާތުންނެވެ. " ކަފަވިލާގެ އާގުބޯޓުތަކާ އިމާރާތްތައް އުޑުމަތީ އޮޔާދަނީއެވެ." ސިފަކުރުން ގެނެސްދީފައިވާ ގޮތް ފުރިހަމައެވެ.\nވާހަކަ ވާހަކައަކަށް ވަނީ ސިފަކުރުންތަށް ހުރީމައެވެ. ވަގުތާއި ހާލަތާއި މީހުންނާއި ތަންތަން ސިފަކޮސްދީ ކިޔުންތެރިޔާގެ ޝައުގުވެރިކަން ހޯދަންޖެހެއެވެ. ނަމަވެސް އިބްރާޙިމް ޙުސައިން މަނިކުގެ " ކުރަންގި މާރަންގަ " ވާހަކައިގެ ފެށުމަށް ބަލާއިރުވެސް ފާހަގަވަނީ މުޅިންވެސް ސިފަކުރުމެވެ. ބުނެދޭންއުޅޭ ކޮންމެއެއްޗެއް ސިފަކޮށްދީފައިވާ ގޮތް ފުރިހަމައެވެ. ނަމަވެސް މި ވާހަކައިގައި ބުނަންއުޅޭ އެއްޗަކާއި ވާންއުޅޭ ގޮތެއް ނޭގޭ ކަހަލައެވެ. ވާހަކައިގެ ފެށުން ކިޔާ ނިމޭއިރު ވާހަކަ މަތިން ފޫހިކުރުވާކަން ފާހަގަވެއެވެ. ފަހަރެއްގައި އަޅުގަޑުގެ ޝައުޤުވެރިކަން މި ކަހަލަ ވާހަކަތަކަށް ނުހުންނަނީ ކަމުގައި ވުންއެކަށީގެންވެއެވެ. ނަމަވެސް ޤަބޫލްކުރެވޭ ގޮތުގައި ސިފަކުރުންތަށް ގެނެސްފައިވާލެއް މާބޮނޑެވެ. ތިލަ އިބާރާތުން ބުނަންއުޅޭ އެއްޗެއް ފަހުމްވާވަރަށް ބުނާނަމަ ކިހިނެއްވާނެހެއްޔެވެ.\nވާހަކައިގެ މައިގަޑަށް ޖެހިލާނަމެވެ. ވާހަކައިގެ މާއިގަޑުގައި ސިފަކޮށްދިނުން ފުރިހަމައެވެ. ބައްޕަ މާލެއިން އައި ވަގުތު ދަރިންފެނުމުން ރުޅިއައިސްފައިވާކަން ލިޔުންތެރިޔާ ގެނެސްދެއެވެ. އަދިހަމައެއާއެކު ދަރިން އެވަގުތު ތިބިގޮތް ސިފަކޮސްދީފައިވާގޮތް ފުރިހަމައެވެ. " ފޫގަޅައިގެން ތިބީމައެވެ. ލޮނުވެލިން ދެފައިދަނޑި ހުދުވެފައިވާތީއެވެ. އަތުގައި މަސްފަތި އޮތީމައެވެ. " މި އިބާރާތުން ރަށްފުށުގައި ނުވަތަ ރާއްޖެ ތެރޭގައި ފުރާވަރަށް އަރާ އުމުރުގެ ކުދިން އުޅޭގޮތް ވަރަށް ފުރިހަމައަށް ސިފަކޮށްދެއެވެ. " ކޮބާ ފަރީދާ މީ މަބުނާ ވާހަކައަކީ މިރަށުގައި ތިބެ މިކުދީން ބޮޑު ވާންވެއްޖިއްޔާ ދަސްކުރާނީ މިއުޅުން. ވާނީ މަސްވެރިންނަށް. ލަސްނުކޮށް މާލެ ދާންވީ. " މި އިބާރާތުން އާއިލާ އާއިއެކު މާލެ ބަދަލުވާންއުޅޭކަން އަދި ވާންޖެހޭ ތައްޔާރިތަށް ވެފައިވާކަން ކޮންމެވެސްވަރަކަށް ދޭހަކޮށްދެއެވެ.\nވާހަކައިގެ ސިފަކުރުން ތަކުން ރަށްފުށުގެ ދިރިއުޅުން ސިފަކޮށްދޭއިރި ލިޔުންތެރިޔާ ކުރަންގި ސިފަކޮސްފައިވަނީ މާލޭގައި މީހުންއުޅޭ ގޮތުގެ މައްޗަށް މިސާލަކަށް ފުދޭ ގޮތަކަށެވެ. " އަހަރެންގެ ސަމާލުކަން އަތުލީ ރުއްތައް މަތިން ކުކުޅުހާ ނިދަން އަރާ ތިބި ބަދިގެމަތިން ގޭގެ އަސްކަނި ދޮށުގައި ހުރި ފިލާގަޑަށް ތިރިކޮށްލި ކުރަންގެވެ. " ލިޔުންތެރިޔާ މި އިބާރާތް މި ވާހަކައަށް ގެނެސްފައިވަނީ މާލޭގެ މީހުންދިރިއުޅޭ ހާލަތާ ކުރަންގި މާރަނގައިގެ ހަލަތާ ގުޅުންތަކެއް ހުރީމަ ބާވައެވެ. ޔަޤީނުންވެސް މި މިސާލަށްވުރެ ފަހުން މާލެއަށް އާއިލާއާއެކު ބަދަލުވިޔަސް މި މިސާލުން ފަހުގެ ކަންކަމަށް ފުރިހަމަ މިސާލަކަށްފުދެއެވެ. މާލެއަށް މީހުން ބަދަލުވަނީ އުންމީދުތަކަކާއެކުގައެވެ. ފޮނިހުވަފެންތަކެއް ދެކެމުންނެވެ. މާލޭގައި ނިދަންއޮށޯއޮންނަންޖެހެނީ އަސްކަނި ދޮށުގައެވެ. މަތިމައްޗަށް ކޮޓަރިތެރޭގައި އެދުޖަހައިގެންނެވެ. ކުރަންގި މާރަންގަ އަކީ އޮޅުކުރެވޭ ދޫންޏަކަށްވިޔަސް ވާހަކައިގައި އުޅޭ ބައްޕަގެ ބަހުންނަމަ " ކުރަނގި ކިތަންމެ އޮޅަސް އުދުހިގެންގޮސްފައި ނާންނާނެ ދުވަހެއްވެސް އަންނާނެއެވެ. " މާނަފުން ލަފުޒެކެވެ. މާލެ ބަދަލުވާ ގިނަ އާއިލާތަކުން ބަދަލުވާ ކޮޅުމަތީގައި އަމިއްލަވަޒަންމަތިން ވަރަށް ހަދާންކުރެއެވެ. ވަޒަނަށް ދާންބޭނުންވެއެވެ. ނަމަވެސް މާލެއަށް ހޭނުމުން މާލެގެ ދަތި އެހެނަސް ވަސީލަތައި ހިދުމަތުގެ ގޮތުން ތަނަވަސް ފަސްގަޑުދޫކޮށް ދާން އުޒުރުވެރިވެއެވެ. އޭގެ ކުރިން ކުރަންގި ރޭގަނޑަށް ގޭގެ އަސްކަނި ދޮށުގައި ހުންނަ އަށްޓަށް ނިދަން އަންނަ އުސޫލުން ޗުއްޓީއެއްހަމަ ވާއިރަށް އަމިއްލަ ވަޒަނަށް ދާންބޭނުންވެއެވެ. ނަމަވެސް މާލެއަށް ހޭނި ދަރިންނަށް ތަޢުލީމުލިބި ހަރުދަނާވަޒީފާތަށް ލިބުމުން ވަޒަން މަތިން ހަދާންނެތިވެއެވެ.\nއަނެއްކާވެސް ފުރިހަމަ އެހާމެ މާނަފުން މިސާލެކެވެ. " ކުރަނގި މާރަނގައިގެ ވަޒަނެއް ގެދޮރެއް ނުހުންނާނެ. އެކިދުވަސްވަރު އެސޮރުމެން ވިއްސޭނީ އެކި ދިމާގައި. އައްސިދަ ބުރުނުގައި މާނޭގާ ފަރެސް ތަކަންދޫ މަތީ އެބުރުނިއްޔާ ފުނޯސް ފުހުގައި އުދުހޭނީ ކަނޑު ބޭރުން ރާއްޖެ ނުފެންނަ ފަށުން ތޯއްޗެއް. މުލަނަކަތުގައި މާބޭރު ފަރުމަތީ، ޖާވާ ކަރަމަތީ ، ކެޔޮޅުކަންކުރިއްޔާ ދެ ހަޅައިގެ ތެރޭ ރައްކާވެ އުދުހެނީ ރަށްރަށު ފޮޅައިގައި. ދުވަސްކޮޅަކު ބެރިޔަންފަރު ގާގަނޑުގައި ރޭކޮށްފާނެ. ދެން ނިދަން އަރާނީ ބަތަލާ ރަންގަނޑަށް. ނުވަތަ ވޯވަށަށް ތޯއްޗެއް. މާތްކަލާނގެ ދެނެވޮޑިގެންވަނީ." މި ސިފަކުރުން މި ވާހަކައަށް ގެނެސްފައިވަނީ ހަމަ ކުރަންގި މަރަގައިގެ ދިރިއުޅުން ސިފަކުރުމަށް ބާވައެވެ. ދެދުފުޅެކެވެ. މިއީ ހަމަ ކުރަންގި މާރަނގައިގެ ދިރިއުޅުން ހުންނަގޮތުގެ ވާހަކައެވެ. ނަމަވެސް މާލޭގައި އުޅޭ ރަށްރަށުގެ ވަޒަންވެރީން އުޅެނީ ހަމަ މިފަދަ ގޮތަކަށްނޫންބާވައެވެ. ދެތިން މަސްދުވަހު ހަމަޔަށް އެއްތަނެއްގައި ޤާއިމްވެ ނުތިބެވެއެވެ. އެއްގެއިން އަނެއްގެއިން ދުވެލަދުވެލާ ތިބެންޖެހެއެވެ. ތިބެންޖެހޭތަނުގެ ޖާގަ އެހާމެ ކުޑައެވެ. އެއްރޭ އެދެއްގައި ނިދާލެވޭ ނަމަ އަނެއްރޭ އޮންނަންޖެހެނީ ތަޅުންގަޑު މަތީގައެވެ. އެދުގެ ފުލާމިން ލިޔުންތެރިޔާ ސިފަކޮށްފައިވަނީ ސަންދޯކާ އެއްވަރަށެވެ. އެއްޗެހިތަށް ބަހައްޓަންޖެހެނީ އެނދު ތަންދޮށުގައެވެ. ލިޔުންތެރިޔާ ސިފަކުރާގޮތުގައި މާލޭގެ ކުޑަކޮޓަރިއެއްގެ ބޮޑުމިނަކީ ސަންދޯކެއްހާ ފުޅާމިނުގެ ދެއެދު ކޮޓަރީގެ ދެފަރާތުގައި ބެހެއްޓުމުން މެދުން ހިގާލެވެނޭ ހިމަވެގެންނެވެ. އެހެންކަމުން މަތީގައި ބަޔާންކުރެވުނު ސިފަކުރުން ލިޔުންތެރިޔާ ހަޤީގަތުގައި މިސާލާއެކު މި ވާހަކައިގައި ހިމަނައިފައި ވުމުގެ މައިގަޑު މަޤުސަދަކީ ނުސީދާ ގޮތެއްގައި ކިޔުންތެރިޔާއަށް އިންގޭގޮތަށް މާލޭގެ މީހުންގެ ދިރިއުޅުން ހާމަކޮށްދިނުމެވެ.\nމި ވާހަކައަށްބަލާއިރު މުޅިވާހަކައިންވެސް ފެންނަނީ ކުރު އެހެންނަމަވެސް ވަށާޖެހޭ ސިފަކުރުންތަކެކެވެ. މި ސިފަކުރުންތަކުގެ ސަބަބުން ހަމަޔަޤީނުންވެސް އަޅުގަޑަށް ވާހަކަ ކިޔަން ފޫހިކަމަކާ ކުރިމަތިވިއެވެ. ޝައުޤުން ފުރިގެންވާ އަސަރުގަދަ ބަސްތަކެއްނެތެވެ. ލޯބީގެ އަސަރުގަދަ ވާހަކައަކަށް މިވާހަކަ ނުވާތީ އެފަދަ ބަސްކޮށާރެއް ނެތީ ކަމުގައިވެދާނެއެވެ. އަސަރުގަދަ ފަށުވި ސިފަކުރުންތަކެއް ނެތެވެ. ފަހަރެއްގައި އަހަންނަށް ކަމުދާގޮތާ އެހެންމީހުންނަށް ވާހަކަ ކަމުދާގޮތާ ތަފާތުވެދާނެއެވެ. އިބްރާހިމް ހުސައިން މަނިކުގެ " ކުރަނގި މާރަންގަ " ވާހަކައިގައިވާ ސިފަކުރުންތަކަކީ އެހާ ފަސޭހަ ބަސްކޮށާރަކުން ނެގިފައިވާ ސިފަކުރުންތަކެއް ނޫންކަން ފާހަގަވެއެވެ. ކިޔަން އުދަގުލެވެ. ބުނާއެއްޗެއް ސިކުޑިއަށް ނަގާގަނެވެނީ ތިން ހަތަރުފަހަރު ތަކުރާރުކޮށް ވާހަކަ ކިޔާގެންނެވެ. ނަމަވެސް ސިފަކުރުންތަކާ ބުނަންއުޅޭ އެއްޗެއް ފަހުމްވާހިސާބުން ލޯމަތިން މަންޒަރު ފެންނަކަހަލައެވެ. މި ސަބަބުތަކަށްޓަކައި އަޅުގަޑުގެ އަމިއްލަ ނަޒަރުގައި މި ސިފަކުރުން ތަކުގެ ސަބަބުން ވާހަކައަށް ފުރިހަމަކަމެއް ލިބިފައިވާ ކަމުގައި ދަންނަވަން ދައްޗެވެ. ނަމަވެސް ސިފަކުރުންތަކުގެ ބަސްކޮށާރު ތަންކޮޅެއް ފަށިވި ބަސްކޮށާރަކަށްވީ ނަމަވެސް މިއަށްވުރެ ރަގަޅު ވެދާނެކަމުގައި ދެކެމެވެ.\nއިބްރާހިމް ހުސައިން މަނިކުގެ " ކުރަނގި މާރަންގަ " ވާހަކައިން ރާއްޖެތެރެއާއި މާލޭގެ ތަފާތު ކިތަންމެހާވެސް ފުރިހަމައަށް ބަޔާންކޮށްދެއެވެ. މި ވާހަކައަކީވެސް ތަފާތު ބަސްމަގެއްވާ ތަފާތު ބަސްކޮށާރަކުން ސިފަކޮށްދީފައިވާ ކުރުއެހާމެ ފުރިހަމައަށް ސިފަކޮށްދީފައިވާ ވާހަކައެކެވެ. ނަމަވެސް މުޅިވާހަކަ އަކީވެސް ގާތްގަޑަކަށް ސިފަކުރާ ވާހަކައަކަށްވުމުން ވާހަކަ ކިޔުމުގެ ޝައުގު އިތުރުމުގެ ބަދަލުގައި ފޫހިކަން އިހުސާސްކުރަންޖެހުނެވެ.


Eh Party Akah Hurihaa Gondi Eh Dhinumaa Yumna Dhekolhu – adduLIVE\nLast Updated: June 7, 12:46\nއެއް ޕާޓީއަކަށް ހުރިހާ ގޮނޑިއެއް ދިނުމާ ޔުމްނާ ދެކޮޅު\n1 Jan 14, 2020, 20:41 ހަސަން ރަޝީދު\nކުރިއަށް އޮތް ލޯކަލް ކައުންސިލް އިންތިހާބުގައި އެއް ޕާޓީއަކަށް ހުރިހާ ގޮނޑިއެއް ދިނުމާ ދެކޮޅު ހައްދަވާކަން ހެރިޓޭޖް މިނިސްޓަރު އަދި މޯލްޑިވިއަން ރިފޯމް މޫވްމެންޓް (އެމްއާރްއެމް) ގެ ނައިބު ރައީސް ޔުމްނާ މައުމޫން ދެކޮޅު ހައްދަވައިފިއެވެ.\nޔުމްނާ މިއަދު ކުރެއްވި ޓްވީޓެއްގައި ވިދާޅުވީ ރާއްޖޭގައި އޮންނަން ވާނީ ތަފާތު ސިޔާސީ ޕާޓީތައް ހިމެނޭ ޑިމޮކްރެޓިކް ނިޒާމެއް ކަމަށާއި އެއް ޕާޓީއަކަށް ހުރިހާ ގޮނޑިތަކެއް ދީގެން މިކަން ހާސިލު ނުކުރެވޭނެ ކަމަށެވެ. އަދި ރައްޔިތުން މިކަމާ ފުންކޮށް ވިސްނެވުމަށް ވެސް ޔުމްނާ ވަނީ ގޮވާލައްވާފައެވެ.\nދިވެހިރާއްޖޭގައި އޮންނަންވާނީ. ތަފާތު ސިޔާސީ ޕާޓީތައް ހިމެނޭ ޑިމޮކްރެޓިކް ނިޒާމެއް. އެއް ޕާޓީއަކަށް ހުރިހާ ގޮނޑިތަކެއް ދީގެން މިކަމެއް ހާސިލެއް ނުކުރެވޭނެ. ރައްޔިތުން މިކަމާ ފުންކޮށް ވިސްނަވާ. #LCE2020 @MRM_Office @MRM_Women @MRM_Youth\n— Yumna Maumoon (@yumna_maumoon) January 14, 2020\nޔުމްނާ މިކަމަށް ގޮވާލެއްވިއިރު އެމްޑީޕީ ނޫން އެހެން ޕާޓީއަކަށް ލާމަރުކަޒީ ނިޒާމު ނުހިންގޭނެ ކަމަށާއި ލާމަރުކަޒީ ނިޒާމަކީ އެމްޑީޕީގެ ފަރާތުން ރައްޔިތުންނަށް ދިން ވިސްނުމެއް ކަމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ވެސް ރައީސް މުހައްމަދު ނަޝީދު އިއްޔެ ވަނީ ހއ.ހޯރަފުށީގައި ބޭއްވި ކެމްޕޭން އިވެންޓެއްގައި ވިދާޅުވެފައެވެ.\n"މިއީ އެހެން ބަޔަކަށް ކޮށްދެވޭނެ ކަމެއް ނޫން. ޕީޕީއެމް އަކަށް ވެސް، ޖުމްހޫރީ ޕާޓީއަކަށް ވެސް އަދި އެހެން ޕާޓީއަކަށް ވެސް މި މަސައްކަތެއް ނުކޮށްދެވޭނެ. މީގެއިން އެއްވެސް ކަމެއް ކޮށްދޭކަށް ނުވެސް އިނގޭނެ، އެ ވިސްނުމެއް ވެސް ނުވެސް ހުންނާނެ" ނަޝީދު ވިދާޅުވިއެވެ.\nނަޝީދު ވިދާޅުވި ގޮތުގައި އެމްޑީޕީ ފިޔަވައި އެހެން ޕާޓީތަކުގެ ވިސްނުމަކީ ބާރު އެއްކުރުމުގެ ވިސްނުން ކަމަށެވެ. އެގޮތުން ރަށް ރަށުގެ ކައުންސިލްތައް ހަލާކުކޮށް، ރަށް ރަށުގެ ރަށްވެހިކަން ރޫޅާލައި، މާލެ އަށް އެންމެން ޖަމާކުރުމަކީ އެ ފަރާތްތަކުގެ އަމާޒު ކަމަށްވެސް ނަޝީދު ވިދާޅުވިއެވެ.\n"ތި ބޭފުޅުންގެ ގަދަ ހިތްވަރާއި މަސައްކަތުން، ތި ބޭފުޅުން ސަރުކާރު ބަދަލުކުރީ، ތި ބޭފުޅުންގެ އަތްމައްޗަށް އެ ބާރު ނަގަން ވެގެން. އިރާދަކުރެއްވިއްޔާ މިއަދު ހިނގަމުން މިދަނީ އެ މަސައްކަތް" ނަޝީދު ވިދާޅުވިއެވެ.\nލޯކަލް ކައުންސިލް އިންތިހާބު ބޭއްވުމަށް ހަމަޖެހިފައިވަނީ އަންނަ އޭޕްރީލް މަހުގެ ހަތަރުވަނަ ދުވަހުއެވެ.


BREAKING NEWS: Kalhu Nasluge Meehaku Maraali America Fuluhah Dhauvaa Kuran Ninmaifi - Vaguthu\nއެމެރިކާގެ އަންހެން ފުލުހަކު "އޮޅިގެން" ކަޅުނަސްލުގެ ޒުވާނެއްގެ ގަޔަށް ބަޑި ޖަހައި މަރާލި މައްސަލައިގައި ފުލުސް އޮފިސަރުގެ މައްޗަށް ދައުވާކުރަން އެންމެ ފަހުން ނިންމައިފިއެވެ.\nއުމުރުން 20 އަހަރުގެ ޑޫނަޓް ރައިޓް މަރުވީ ފުލުހަކު ޓީޒާގަން ކަމަށް ހީކޮށް ފިސްތޯލައިން ރައިޓްއަށް ހަމަލާދިނުމުންނެވެ. ކިމް ޕޮޓާ ނަމަކަށް ކިޔާ ފުލުސް އޮފިސަރު ބުނާ ގޮތުގައި އޭނާ އުޅުނީ ޓީޒާގަން އިން ރައިޓްއަށް ޝޮކެއް ދޭށެވެ. ނަމަވެސް ޓީޒާގަން ކަމަށް ހީކޮށް ނެގުނީ ފިސްތޯލަ ކަމަށާއި ފިސްތޯލައިން ރައިޓްއަށް ހަމަލާ ދެވުނީ ގަސްދުގައި ނޫންކަމަށް ކިމް ބުނެއެވެ.\nކިމްގެ މައްޗަށް ދައުވާ ކުރަން ނިންމާފައި މިވަނީ އޭނާގެ މައްޗަށް ދައުވާ ކުރަން ގޮވާލާ ގޮވާލުންތަކުގެ އަޑުގަދަވެފައި ވަނިކޮށެވެ. ހާދިސާ ހިނގިތާ ތިން ދުވަސް ފަހުން ކިމްގެ މައްޗަށް ދައުވާ ކުރަން ނިންމީ ވަރަށް ބޮޑަށް ޕްރެޝަރު ބޮޑުވުމުންނެވެ.\nކިމް، ރައިޓްއަށް ހަމަލާ ދިނީ އޮޅިގެން ކަމަށް ބުނި ނަމަވެސް ގިނަ މީހުން އެކަން ގަބޫލެއް ނުކުރެއެވެ. ފުލުހުން ވެސް ބުނެފައިވާ ގޮތުގައި ކިމް އަކީ ޓީޒާގަން އާއި ފިސްތޯލަ ކުއްލި ހާލަތްތަކުގައި ވެސް ވަކިކުރަން އެނގޭ ވަރަށް ޓްރޭނިން ލިބިފައިވާ ފުލުހެކެވެ. އޭނާ ވަނީ އެހެން ފުލުހުން ޓްރޭނިން ކުރުމުގައި ވެސް ބައިވެރިވެފައެވެ.\nކިމްގެ މައްޗަށް އުފުލަން ނިންމާފައި ވަނީ އޭނާ ކުރި ފަރުވާކުޑަ އަމަލެއްގެ ސަބަބުން މީހަކު މަރުވުމުގެ ދައުވާއެވެ. ދައުވާ ސާބިތުވެއްޖެނަމަ އޭނާގެ މައްޗަށް 10 އަހަރު ދުވަހުގެ ޖަލު ހުކުމެއް އަންނާނެއެވެ.\nއެމެރިކާގައި ކަޅު ނަސްލުގެ މީހުންނަށް ފުލުހުންގެ ހަމަލާތައް އަމާޒުވެ މަރުވުމުގެ މައްސަލަތައް ވަރަށް ގިނައެވެ. ނަމަވެސް ވަރަށް މަދު ފަހަރެއްގައި ނޫނީ މިފަދަ މައްސަލަތަކުގައި ފުލުހުންގެ މައްޗަށް ދައުވާއެއް ނުކުރެއެވެ.


Helicoptarun jaasoosu kurumuge vaahaka:Aaa gothakah baa farisseh!\nރިޕޯޓު - އިންޑިއާ ހެލިކޮޕްޓަރ\nހެލިކޮޕްޓަރުން ޖާސޫސްކުރުމުގެ ވާހަކަ:އާ ގޮތަކަށް ބާ ފަރިއްސެއް!\nރާއްޖޭގެ އިގްތިސާދީ ސަރަހައްދު ބެލެހެއްޓުމާއި، ހިއުމަނިޓޭރިއަން އެސިސްޓެންޓް ގްރައުންޑްގައި ހެލިކޮޕްޓަރު ބޭނުންކުރަނީ\n2013 ވަނަ އަހަރުވެސް ހެލިކޮޕްޓަރުތަކާއެކު އިންޑިޔާ ސިފައިން ރާއްޖޭގައި ތިބި\nކ. މާލެ 27 ޑިސެންބަރު 2018 | ބުރާސްފަތި 07:26 5,635\nއިންޑިޔާއިން ރާއްޖެއަށް ހަދިޔާކޮށްފައިވާ ހެލިކޮޕްޓަރު - އެމްއެންޑީއެފް\nއިންޑިޔާގެ ޖީއެމްއާރް ކުންފުންޏަށް ރާއްޖޭގެ ބައިނަލްއަގްވާމީ ވައިގެ ބަނދަރު ތަރައްގީ ކުރަން 25 އަހަރަށް ދިނުމުން ބަޔަކަށް ހީވީ ފަޔަށް ހިނި އެރިހެނެވެ. ރާއްޖޭގެ އެއާޕޯޓަކީ ފައިސާ އުފެއްދޭ "މެޝިނެއް"ކަން ބަޔަކަށް ވިސްނުނީ، އަދި ފެނުނީ ޖީއެމްއާރުން ހިންގަން ފެށިފަހުންނެވެ. އެއީ މައިދޮރާށި ކަމަށާއި އެއާޕޯޓް ދޫކޮށްލުމަކީ ރާއްޖޭގެ ސިޔާދަތާއި އިސްތިގުލާލާއި މިނިވަންކަމަށް އޮތް ގެއްލުމެއް ކަމަށް ބުނެ، މުޒާހަރާކޮށް، އެންމެ ފަހުން ކުރީގެ ރައީސް މުހައްމަދު ނަޝީދުގެ ވެރިކަން ވެސް ބަދަލުކުރި އެވެ. އެއަށް ފަހު ޖީއެމްއާރު ވެސް ބޭރުކުރި އެވެ. ޖީއެމްއާރަށް ފައިސާ ދެއްކުމަށް ދައުލަތް ދަރުވާލި އެވެ.\nރައީސް ޔާމީންގެ ވެރިކަން ބަދަލުވުމާއެކު، އަނެއްކާ ވެސް ގައުމިއްޔަތޭ، ސިޔާދަތޭ، އިސްތިގުލާލޭ، މިނިވަންކަމޭ ކިޔާފައި އާ ގޮތަކަށް، އާ ރާގަކަށް ފަރިހި ކިޔަން ފަށައިފި އެވެ. މިފަހަރު ޖީއެމްއާރުގެ ވާހަކަ އަށް ނުވިޔަސް، އެ ކިޔަނީ ބާ ފަރިއްސެކެވެ. އިންޑިއާއިން ދީފައިވާ ހެލިކޮޕްޓަރުތަކުގެ ވާހަކަ އެވެ. އަޅެ ފަހެ، މީހަކު މޮޔަ ނުވިއްޔާ ރަނގަޅެވެ. ރައީސް ނަޝީދުގެ ވެރިކަން ފެބްރުއަރީ 7, 2012 ވަނަ އަހަރު ބަދަލުކުރި ފަހުން، ވޭތުވެދިޔަ ދެ ވެރިކަމުގައި ވެސް އިންޑިއާގެ ހެލިކޮޕްޓަރުތައް ހުއްޓެވެ. ބޭނުންވެސްކުރި އެވެ. ރައީސް ޔާމީންގެ ވެރިކަމުގައި ވެސް ދާދި ފަހަކާ ޖެހެންދެން ބޭނުންކުރި އެވެ. އޭރު އެ ކިޔާ އިސްތިގުލާލު ނެތީ ހެއްޔެވެ؟ މިނިވަން ކަމުގެ ފަހުރުވެރި ވާހަކަތައް ނެތީހެއްޔެވެ.\nރައީސް ޔާމީންގެ ވެރިކަން ބަދަލުވިތާ މަހެއްގެ ތެރޭގައި، އެބައި މީހުންނަށް ފެނުނީ އިންޑިއާގެ ހެލިކޮޕްޓަރުން ޖާސޫސްކުރާ ތަނެވެ. އެވެރިން ބުނާ ގޮތުގައި އިންޑިޔާގެ ހެލިކޮޕްޓަރުތައް ބަލަހައްޓަން ރާއްޖޭގައި އިންޑިޔާ ސިފައިން ތިބެނީ "ސްޕައި" ކުރަން ނުވަތަ ޖާސޫސްކުރުމަށެވެ. އަދިވެސް ދިވެހިން މޮޔައިންނަށް ހަދަނީ އެވެ.\nރައީސް ޔާމީންގެ ވެރިކަމުގައި ވެސް އަދި އޭގެ ކުރިން ވެސް މި ގައުމު ދިފާއުކޮށް ދިން ސިފައިން އެ ބުނާ ވާހަކަ އެނގޭހެއްޔެވެ. ސިފައިން ތިބީ ގައުމު ހިމާޔަތްކުރަން ހުވާކޮށްގެން ކަމަށާއި އެބުނާފަދަ ކަންތައްތަކެއް ހިނގާނަމަ އަތްއުރާލައިގެން ނުތިބޭނެ ކަމަށެވެ. އަދި ހެލިކޮޕްޓަރުތަކުން ޖާސޫސުކުރާ ވާހަކަ ދައްކަނީ ރުޅިވެރިކަން ބޮޑުކުރަން ކަމަށެވެ.\nއިންޑިޔާގެ ހެލިކޮޕްޓަރު ރާއްޖޭގައި ބޭނުންކުރަން އެންމެ ފުރަތަމަ ފަށާފައިވަނީ 2010 ވަނަ އަހަރު ރައީސް ނަޝީދުގެ ސަރުކާރުގައެވެ. އޭރުން ފެށިގެން 2013 ވަނަ އަހަރު ރައީސް ޔާމީންގެ ސަރުކާރުގައިވެސް އިންޑިޔާގެ ހެލިކޮޕްޓަރު ރާއްޖޭގައި ދިޔައީ އޮޕަރޭޓް ކުރަމުންނެވެ.އިންޑިއާގެ ހެލިކޮޕްޓަރު ބޭނުންކުރުން ހުއްޓާލީ، ރައީސް އަބްދުﷲ ޔާމީންގެ ވެރިކަމުގެ ފަހުކޮޅުގައި އިންޑިއާ ސަރުކާރާއި ދިވެހި ސަރުކާރުގެ ގުޅުން ގޯސްވި ދުވަސްވަރުއެވެ.\nހެލިކޮޕްޓަރުގެ ފައިސާ ބޮޑު\nއިންޑިޔާގެ ހެލިކޮޕްޓަރު ރާއްޖޭގައި ބޭނުންކުރަމުން އަންނަނީ މައިގަނޑު ދެ ބޭނުމަކަށެވެ. އެއީ ރާއްޖޭގެ އިގްތިސާދީ ސަރަހައްދު ބެލެހެއްޓުމާއި، ހިއުމަނިޓޭރިއަން އެސިސްޓެންޓް ގްރައުންޑްގައި ހެލިކޮޕްޓަރުތައް ބޭނުންކުރުމެވެ. އެގޮތުން ބަލި ހާލު ބޮޑުވެގެން އެތައް ބަޔަކު އުފުލައި، އެ މީހުންގެ ފުރާނަ ސަލާމަތްކުރަން އެހީތެރިކަން ފޯރުކޮށްދީފައިވެ އެވެ. މިދިޔަ އަހަރު އެކަނި ވެސް ސާޅީހަކަށް ދަތުރު ހެލިކޮޕްޓަރުގައި ކުރި އެވެ.\nއިންޑިޔާއިން ހަދިޔާކޮށްފައިވާ ހެލިކޮޕްޓަރު\nދިވެހި އަސްކަރިއްޔާއިން "ސްޕައި" ކުރަން ފުރުސަތު ދޭނެތޯ؟\nހެލިކޮޕްޓަރާއިއެކު އިންޑިޔާ ސިފައިން ރާއްޖޭގައި ތިބިކަމުގައިވިޔަސް އެއީ އެމީހުން ބޭނުން ގޮތަކަށް ބޭނުންކުރެވޭ އެއްޗެއް ނޫނެވެ. މޭޖާރ އަހްމަދު ފާތިހް ވިދާޅުވީ ހެލިކޮޕްޓަރުތައް ބޭނުންކުރަމުން ދާނީ އެމްއެންޑީއެފް އިން އިރުޝާދު ދިނުމުން، އެމްއެންޑީއެފްއިން ބޭނުންވާ ގަނޑިއެއްގައި ބޭނުންވާ ތާކަށް ކަމަށެވެ. އަދި ހެލިކޮޕްޓަރުގެ ދަތުރުތައް އަޅާއިރު، އަބަދުވެސް ދިވެހި އަސްކަރިއްޔާގެ ސިފައިން ހެލިކޮޕްޓަރުތަކުގައި ތިބޭނެ ކަމަށް އެމްއެންޑީއެފްއިން ވަނީ ބުނެފައެވެ.\nދުނިޔޭގެ އެއްވެސް ގައުމެއްގައި ބޭރުގެ ރަހްމަތްތެރިންނަށް ނުވަތަ އެހެނިހެން އާންމު ފޯސަސްގެ އެހީތެރިކަން ނެތި އެއްވެސް ގައުމެއްގެ ސަލާމަތާއި ރައްކާތެރިކަން ނުބެލެހެއްޓެއެވެ. ލާ މެހިފައިވާ ދުނިޔެއެއްގައި ދުނިޔޭގެ ހުރިހާ ގައުމެއްގައިވެސް މިކަން ކުރަމުންދަނީ މި އުސޫލުންނެވެ.\nއިންޑިޔާ ސަރުކާރުން ރާއްޖެއަށް ހަދިޔާކޮށްފައިވާ ހެލިކޮޕްޓަރު\nރާއްޖޭގެ ސަލާމަތާއި ނުރައްކާތެރި ބަލަހައްޓަނީ ވަކި ބަޔަކު ގައުމުގެ ވެރިކަމުގައި ތިބެގެނެއް ނޫނެވެ. އެމްއެންޑީއެފްގެ ސިފައިން ޔުނިފޯމް އަޅައިގެން ތިބެނީ ރާއްޖޭގެ ރައްޔިތުންގެ ސަލާމަތާއި ރައްކާތެރިކަމަށެވެ. އެ ޔުނިފޯރމް އަޅައިގެން ދިވެހި އަސްކަރިއްޔާ އޮންނަ ކޮންމެ ވަގުތެއްގައި ދިވެހި ރައްޔިތުންގެ ސަލާމަތާއި ރައްކާތެރިކަން ދިވެހި އަސްކަރިއްޔާއިން ދިވެހިރައްޔިތުންނަށް ކަށަވަރުކޮށްދޭން ދޭންޖެހެއެވެ.\nބްރިގޭޑިއަރ ޖެނެރަލް އަލީ ޒުހައިރު ވިދާޅުވީ އިންޑިޔާގެ އަސްކަރިއްޔާގެ މީހުން ރާއްޖޭގައި ތިބެނީ އެމްއެންޑީއެފްގެ ބެލުމުގެ ދަށުގައި ކަމަށާއި، އެމީހުން ކަންތަށް މޮނީޓަރ ކުރާނެ ކަމަށާއި، ފިޔަވަޅު އަޅަންޖެހޭ ފަދަ ހާލަތެއް މެދުވެރިވެއްޖެނަމަ ފިޔަވަޅުވެސް އަޅާނެ ކަމަށެވެ.\n"އެމީހުން އެ ތިބެނީ އެމްއެންޑީއެފްގެ ބެލުމުގެ ދަށުގައި އެ މީހުން މަސައްކަތް ކުރަމުންދަނީ. ބުނީމައި ބުނާ ކަމެއް ކުރާނެ، އަޅުގަނޑުމެން ހުރިހާ އޮޕަރޭޝަނަލް ކޮންޓްރޯލްތަކެއް ގެންގުޅެނީ.އެފަދަ ކަމެއް ކުރާނަމަ އަޅުގަނޑުމެންނަށް އިގޭނެ. ތި ހުރިހާ ފަރާތްތަކަށް އެޝުއަރކުރަން އެފަދަ ނުރައްކަލެއް ރާއްޖެއަށް އަންނަ ކަމުގައި ވެއްޖިއްޔާމު އަޅުގަނޑުމެން މިހެން މަޑަކުން ނުތިބޭނެ. އަޅަންޖެހޭ ފިޔަވަޅުތަށް އަޅާނަން" ބްރިގޭޑިއަރ ޖެނެރަލް އަލީ ޒުހައިރު ވިދާޅުވިއެވެ.\nމިވަރުން ވެސް ނުވިސްނޭނަމަ ދެން ތިބާމެންނަށް ނުވިސްނޭނެ އެވެ. ނުވިސްނޭނަމަ ތިޔަ އުޅެނީ ގައުމިއްޔަތު މުހިންމުވެގެނެއް ނޫނެވެ. އަމިއްްލަ މަސްލަހަތުގަ އެވެ. ނުވަތަ ސިޔާސީ ބޭނުމެއްގަ އެވެ.\nއެންމެ ފަހުން އަޕްޑޭޓް ކުރީ:2މަސް ކުރިން | ރިވިއު ކުރީ: ހުސެން ފިޔާޒް


Dhathuruthah feshun lasvanee thayyaaru nuveveythee: Flyme | Mihaaru\nފްލައިމީގެ ބޯޓެއް ގަން އެއާޕޯޓްގައި: އައްޑު އާއި ފުވައްމުލަކަށް ދަތުރުތައް ފަށަން އަންނަނީ ތައްޔާރުވަމުން.\n19 ޖޫން 2017 - 11:426comments\nމި މަހުގެ 15 ގައި އައްޑޫ، ފުވައްމުލަކުގެ ދަތުރުތައް ފެށޭތޯ ބަލަމުން އަންނަ ކަމަށް ވިލާ އެއާ އިން ކުރިން އޮތީ ބުނެފަ އެވެ. ނަމަވެސް އެ އެއާލައިނުން މިއަދު ބުނީ ތައްޔާރީތައް ވެވުނުހާ އަވަހަކަށް، ދަތުރުތައް ފަށާނެ ދުވަސް ރަސްމީކޮށް އިއުލާން ކުރާނެ ކަމަށެވެ.\nފްލައިމީގެ ޑިސްޓްރިބިއުޝަން މެނޭޖަރު އާދަމް ފައިނާން ވަހީދު ވިދާޅުވީ މަސައްކަތް ކުރަނީ ވީހާ ވެސް އަވަހަށް ދަތުރުތައް ފެށޭތޯ އެވެ.\n"އެހެންވީމާ ހުރިހާ ކަމެއް ހަމަޖެހުނުހާ އަވަހަކަށް ރަސްމީކޮށް އަޅުގަނޑުމެން ދަތުރުތައް ރޭވިފައިވާ ގޮތް އިއުލާން ކުރާނަން. މި ވަގުތު ސީދާ [ދަތުރުތައް ފަށާނެ] ޑޭޓެއް ދަންނަވަން ދަތި،" އޭނާ ވިދާޅުވި އެވެ.\n"އެކަހަލަ އެއްވެސް އިންޑިކޭޝަނެއް އައިސްފައެއް ނެތް. އެހެންވީމަ މަސައްކަތް ހަމަ ކުރިއަށް އެބަދޭ ހުއްޓުމެއް ނެތި،"\nފްލައިމީގެ ދަތުރުތައް އައްޑު އާއި ފުވައްމުލަކަށް ކުރުމުގެ ހުއްދަ ސަރުކާރުން ނުދިން ކަމަށް ބުނެ މިހާރު ދައްކާ ވާހަކަތަކާ ގުޅޭ ގޮތުން ފައިނާން ވިދާޅުވީ އެފަދަ އެއްވެސް އިޝާރާތެއް ކަމާބެހޭ އެއްވެސް އިދާރާއަކުން މިހާތަނަށް ދީފައި ނެތް ކަމަށެވެ.\n"އެކަހަލަ އެއްވެސް އިންޑިކޭޝަނެއް އައިސްފައެއް ނެތް. އެހެންވީމަ [ދަތުރުތައް ފެށުމުގެ] މަސައްކަތް ހަމަ ކުރިއަށް އެބަދޭ ހުއްޓުމެއް ނެތި،" އޭނާ ވިދާޅުވި އެވެ.\nގާސިމް އިބްރާހީމްގެ ވިލާ އެއާއިން އޮޕަރޭޓް ކުރާ ފްލައިމީގެ ދަތުރުތައް ކުރިން ވެސް އައްޑު އާއި ފުވައްމުލަކަށް ބޭއްވި އެވެ. އެކަމަކު 2013 ގައި ފެށި ދަތުރުތައް ވަނީ 2015 ގައި ހުއްޓާލައިފަ އެވެ.\nފްލައިމީން ދަތުރުތައް ފެށުމުން، ޚިދުމަތުގެ އަގަށް ވަރަށް ބޮޑެތި ހެޔޮ ބަދަލުތަކެއް އޭރު އައިކަން ގިނަ ބަޔަކު ފާހަގަ ކުރެ އެވެ.\nއިތުރު ލިޔުންތައް ފުވައްމުލައް އައްޑޫ ސ. ގަން އައްޑޫ އިންޓަނޭޝަނަލް އެއާޕޯޓް ފުވައްމުލަކު އެއާޕޯޓް ފްލައި މީ ވިލާ އެއާ


SunOnline: Thoofaanuge asaru raajje ah kuran fashaifi: MET\nތޫފާނުގެ އަސަރު ރާއްޖެއަށް ކުރަން ފަށައިފި: މެޓް\nއަހުމަދު ޖައިޝަން 03 Dec 2020, 10:10\nބުރެވި ތޫފާނުގެ އަސަރު ރާއްޖެއަށް ވަނީ ކުރަން ފަށާފައި -- ސަން ފައިލް ފޮޓޯ/ މުހައްމަދު އަފްރާހް\nސްރީ ލަންކާ ކައިރިން އުފެދިން ދަތުރުކުރަމުންދާ ތޫފާން "ބުރެވި"ގެ އަސަރު މިހާރު ރާއްޖެއަށް ކުރަން ފަށާފައިވާ ކަމަށް މޯލްޑިވްސް މީޓިއޮރޯލޮޖިކަލް ސާވިސް (މެޓް އޮފީސް) އިން ބުނެފި އެވެ.\nމެޓް އޮފީހުން ބުނެފައިވަނީ ތޫފާން ބުރެވި ވަނީ މިހާރު ސްރީ ލަންކާގެ އިރުމަތީ އައްސޭރި ހުރަސްކޮށް އެއްގަމަށް އަރާފައި ކަމަށެވެ. އަދި މިއަދުގެ ހެނދުނުގެ ވަގުތެއްގައި ހުޅަނގު އުތުރަށް ދަތުރުކޮށް ކޮމޮރިން ސަރަހައްދަށް ދާނެ ކަމަށްވެސް މެޓް އޮފީހުން ބުނެ އެވެ.\nމެޓް އޮފީހުގެ އޮފިޝަލަކު މިއަދު "ސަން" އަށް ވިދާޅުވީ ބުރެވި ތޫފާނު މިހާރު ހުރީ ހއ. ކެލާއާ 770 ވަރަކަށް ކިލޯމީޓަރު ދުރުގައި ކަމަށެވެ. އެހެންކަމުން އެ ސަރަހައްދުތަކަށް މިހާރު މޫސުން ގޯސްވާން ފަށާފައިވާ ކަމަށް މެޓް އޮފީހުން ބުނެ އެވެ.\nމެޓް އޮފީހުން ބުނެފައިވަނީ ރާއްޖޭގެ ސަރަހައްދަށް މިހާރު ދަނީ މަޑުމަޑުން ވައިގަދަވަމުން ކަމަށެވެ. އެހެން ނަމަވެސް ރާއްޖޭގެ މޫސުން އާދަޔާ ހިލާފަށް ގޯސްވެދާނެ ކަމަށް އަދި ނުބެލެވޭ ކަމަށް މެޓް އޮފީހުން ބުނެ އެވެ.\nއެހެން ނަމަވެސް ރާއްޖެއަށް އެ ތޫފާނުގެ އަސަރު ބޮޑަށް ކުރާނެ ކަން އެނގޭނީ އެ ތޫފާން ދަތުރުކުރާނެ މަގު ކަށަވަރު ވުމުން ކަމަށް މެޓް އިން ބުނެ އެވެ.\nމެޓުން ބުނީ، އެ ތޫފާން ދަތުރުކުރަމުންދަނީ އިންޑިއާ މަތީން އަރަބިއަން ކަނޑުގެ ސަރަހައްދަށް ކަމަށް ލަފާކުރެވޭ ކަމަށެވެ. ނަމަވެސް އިންޑިއާގެ ދެކުނުގެ ސަރަހައްދުން ތިރިވެ އެ ތޫފާނު ދަތުރުކޮށްފި ނަމަ ރާއްޖެއަށް އޭގެ އަސަރު ބޮޑަށް ކުރުން އެކަށީގެންވާ ކަމަށް މެޓް އޮފީސް އިން ބުނެ އެވެ.\nއެހެންކަމުން އެ ތޫފާނުގެ ހާލަތު އަދި ދަތުރުކުރަމުންދާގޮތްތައް ވަރަށް ގާތުން މޮނިޓާ ކުރަމުން ގެންދާ ކަމަށް މެޓް އޮފީހުން ބުނެ އެވެ.\nކެލާގެ އާންމު ރައްޔިތަކު ސަން އަށް މައުލޫމާތު ދިން ގޮތުގައި އެ ސަރަހައްދަށް މިހާރު ވަނީ ވިއްސާރަ ކުރަން ފަށައިފަ އެވެ. ކޮންމެވެސް ވަރަކަށް ގަދައަށް ވައި ޖެހުނު ނަމަވެސް އަދި ވާރޭ ނުވެހޭ ކަމަށް އޭނާ ބުނެފައިވެ އެވެ.\nއޭނާ އިތުރަށް ބުނީ ވައި ކޮންމެވެސް ވަރަކަށް ގަދަވެފައި މިވަގުތު އޮތީ މަޑުން ނަމަވެސް އުޑުމަތި ބަނަވުމުގެ ސަބަބުން އަދި ވައިގަދަ ވުން އެކަށީގެންވާ ކަމަށެވެ.


ރޮނާލްޑޯ އަހަންނަށްވުރެ މާ ފާސްޓް – ޔުސެއިން ބޯލްޓް | Naares\nޖުމުލަ 8 ފަހަރަށް އޮލިމްޕިކް ގޯލްޑް މެޑަލް ޙާޞިލްކޮށްފައިވާ އަދި 100 އާއި 200 މީޓަރު ދުވުމުގެ ދުނިޔޭގެ ރެކޯޑް މިވަގުތުވެސް އޮތް ދުނިޔޭގެ އެންމެ ބާރު ދުވުންތެރިޔާގެ ގޮތުގައި މަޝްހޫރުވެފައިވާ ޔުސެއިން ބޯލްޓަށްވުރެ، ދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމު ފަސް ފަހަރު ކާމިޔާބުކޮށްފައިވާ ޕޯޗްގަލްގެ ފުޓްބޯޅަ ތަރި ކްރިސްޓިއާނޯ ރޮނާލްޑޯ މާ ހަލުވި ކަމަށާއި، މާބާރަށް ދުވާކަމަށް ޤަބޫލުކުރާކަމަށް ޖެމެއިކާގެ އެތްލީޓް ޔުސެއިން ބޯލްޓް ބުނެފި އެވެ.\nއެތުލެޓިކްސް އިން 2017 ވަނަ އަހަރު ރިޓަޔަރ ކޮށްފައިވާ ބޯލްޓަކީ 100 އަދި 200 މީޓަރު ދުވުމުގެ ދުނިޔޭގެ ރެކޯޑް މިވަގުތުވެސް އޮތް ފަރާތެވެ. އޮލިމްޕިކްސް މުބާރާތުން އަށް ރަން މެޑަލް ހާސިލްކޮށްފައިވާ ބޯލްޓް 100 މީޓަރު ދުވުމުން ދުނިޔޭގެ ރެކޯޑް ހެދީ 2009 ވަނަ އަހަރު ޖަރުމަނުގެ ބާލިންގައި އޮތް ވޯލްޑް ޗެމްޕިއަންޝިޕްގަ އެވެ. އެފަހަރު ބޯލްޓް ރޭސް ނިންމައިފައިވަނީ 9.58 ސިކުންތުންނެވެ. އަދި ހަމަ އެ މުބާރާތުގެ 200 މީޓަރު ދުވުން 19.19 ސިކުންތުން ނިންމައި އެ ރޭހުންވެސް ދުނިޔޭގެ ރެކޯޑް ހެދި އެވެ. އަދިވެސް 200 މީޓަރުގެ ދުވުމުގެ ދުނިޔޭގެ ރެކޯޑަކީ އެއީ އެވެ.\n“އަހަރެންނަށް ހަމަ ޔަގީން ކްރިސްޓިއާނޯ އަހަރެންނަށްވުރެ ހަލުވި ކަން. އޭނަ ކޮންމެ ދުވަހަކު ވަރަށް ބުރަކޮށް މަސައްކަތްކުރޭ. އޭނަ އަކީ ވަރަށް ކުޅަދާނަ އެތުލީޓެއް. އޭނަ އަބަދުވެސް އުޅެނީ އެންމެ ކުރީގަ. އޭނަ އަކީ ބުރަކޮށް މަސައްކަތްކުރާ އަދި ކުރާ ކޮންމެ ކަމަކަށް ވަރަށް ބޮޑަށް ސަމާލުކަންދޭ މީހެއް. އަހަރެންނަށް ގަބޫލުކުރެވޭ ގޮތުގައި މިހާރުވެސް ރޮނާލްޑޯ އަހަރެންނަށްވުރެ ބާރަށް ދުވާނެ.” ހަފްތާ މަޖައްލާއަކަށް ދިން އިންޓަވިއު އެއްގައި 34 އަހަރުގެ ބޯލްޓު ބުނެފައިވެ އެވެ.\nދުނިޔޭގެ އެންމެ މަޝްހޫރު އެއް އެތުލީޓު، އުމުރުން 35 އަހަރުގެ ރޮނާލްޑޯ އަށް ތައުރީފުކޮށް ވާހަކަ ދައްކާފައިވާ އިރު އޭނާ ވަނީ މި ސީޒަނުގައި ޔުވެންޓަސް އަށް އިޓާލިއަން ލީގުގައި ކުޅުނު ހަތަރު މެޗުގައި ހަ ގޯލު ކާމިޔާބުކޮށްދީ ފަ އެވެ.


އަންހެން ސިންގަލްސްގެ ދެވަނަ ބުރުން ނީލާ އާއި ނަބާހާ ޖާގަ ހޯދައިފި އަންހެން ސިންގަލްސްގެ ދެވަނަ ބުރުން ނީލާ އާއި ނަބާހާ ޖާގަ ހޯދައިފި\nމޮރީޝަސް ބެޑްމިންޓަން ސީރީސްގެ އަންހެން ސިންގަލްސްގެ ދެވަނަ ބުރުން ރާއްޖޭގެ ނީލާ ނަޖީބާއި، ފާތިމަތު ނަބާހާ ޖާގަ ހޯދައިފިއެވެ.\nއައިއޯއައިޖީއަށް ތައްޔާރުވުމުގެ ގޮތުން މޮރީޝަސްގެ އޯޕަން މުބާރާތުގައި ވާދަކުރަމުން އަންނަ ދިވެހި ޓީމްގެ ނީލާ އަދި ނަބާހާ ސިންގަލްސް ދެވަނަ ބުރުން ޖާގަ ހޯދީ މޮރީޝަސްގެ ދެ ކުޅުންތެރިން ބަލިކޮށްގެންނެވެ.\nނީލާ ނަޖީބު މޮޅުވީ މޮރީޝަސްގެ އަންޖަލީ ބުޖޫން އަތުން ދެ ސެޓު އެއް ސެޓުންނެވެ. ނަބާހާ މޮޅުވީ މޮރީޝަސްގެ ސެންޑިލާ މޫރާޓް އަތުން ސީދާ ދެ ގޭމުންނެވެ. ދެވަނަ ބުރުގައި ނީލާ ނިކުންނާނީ ދެވަނައަށް ސީޑްކުރެވިފައިވާ ސްލެވާކިޔާގެ މާޓީނާ ރެޕިސްކާއާއި ދެކޮޅަށެވެ. ނަބާހާ ނިކުންނާނީ ހަވަނައަށް ސީޑުކުރެވިފައިވާ ހާޑިޔާ ހުސްނީއާއި ދެކޮޅަށެވެ.\nރާއްޖޭގެ ޓީމްގެ އަންހެން ހުރިހާ ކުޅުންތެރިންވަނީ ސިންގަލްސްގެ ފުރަތަމަ ބުރުން ކަޓާފައިއެވެ.\nފިރިހެން ސިންގަލްސްގެ ކޮލިފައިން ދެވަނަ ބުރުން ނިބާލްއާއި ރިޝްވާން ކެޓިއިރު، އާކިފްއާއި އަޖުފާން ކެޓިން ސިންގަލްސް ކޮލިފައިންގެ ތިންވަނަ ބުރުންނެވެ. މުބާރާތުގެ ޑަބަލްސް މެޗުތަކާއި މިކްސް ޑަބަލްސް މެޗުތައް މިއަދު ކުޅުމަށްވަނީ ހަމަޖެހިފައިއެވެ.\nފިރިހެން ސިންގަލްސްގެ ކޮލިފައިން ނުކުޅެ ރާއްޖޭގެ ޒަޔާން ޝަހީދު ޒަކީ ވާދަކުރާނީ ފައިނަލް ބުރުގައެވެ. އޭނާ ނިކުންނާނީ އެމެރިކާގެ ވިންސަން ޗިއުއާ ދެކޮޅަށެވެ.


Masahkathu gai maruvaa FENAKA muahzafun ge aailaa ah inaayai dhenee\nމަސައްކަތުގައި މަރުވާ ފެނަކަ މުވައްޒަފުންގެ އާއިލާތަކަށް އިނާޔަތް\nމިއަދު ބޭއްވި ނޫސްވެރިންގެ ބައްދަލުވުމެއްގައި ފެނަކައިގެ މެނޭޖިން ޑިރެކްޓަރު އަހްމަދު ޝަރީފް ވާހަކަ ދައްކަވަނީ: ސައްކަތުގައި އުޅެނިކޮށް މަރުވާ ފެނަކަ މުއައްޒަފުންނަށް އިނާޔަތެއް ދޭން ނިންމައިފި-- އަވަސް ފޮޓޯ: އަފްޝީން ނަސީރު\nމަސައްކަތުގައި އުޅެނިކޮށް މަރުވާ ފެނަކަ މުއައްޒަފުންގެ އާއިލާތަކަށް ހާއްސަ އިނާޔަތެއް ދޭން މިއަދު ނިންމަވާފައިވާ ކަމަށް ފެނަކައިގެ މެނޭޖިން ޑިރެކްޓާ އަހްމަދު ޝަރީފް ވިދާޅުވެއްޖެ އެވެ.\nފެނަކަ ކޯޕަރޭޝަންގެ އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި ޝަރީފް ވިދާޅުވީ ފެނަކައިގެ މަސައްކަތުގައި އުޅެނިކޮށް މަރުވާ މުވައްޒަފުންގެ އާއިލާ ތަކަށް ހާއްސަ އިނާޔަތެއް ދޭން ބޯޑުން މިއަދު ނިންމަވާފައިވާ ކަމަށެވެ. އަދި މިކަމަށް ވަރަށް އަވަހަށް އަމަލު ކުރަން ފަށާނެ ކަމަށް ވެސް ޝަރީފް ވިދާޅުވި އެވެ.\n"އިނާޔަތްތަކެއް ދިނުމަށް ބޯޑުން މިވަނީ މިހާރު ކަނޑައަޅައި ފާސްކޮށްފައި. އިނާޔަތް ދިނުމަށް ވަރަށް އަވަހަށް އަމަލުކުރަން ފެށިގެން ދާނެ،" ޝަރީފް ވިދާޅުވި އެވެ.\nއެހެން ނަމަވެސް އިނާޔަތް ދޭނެ އުސޫލެއް އަދި ހާމައެއް ނުކުރެ އެވެ. ޝަރީފް ވިދާޅުވީ އެ އުސޫލަކީ ކުންފުންޏާއި އާއިލާތަކާ ދެމެދު އޮންނަ އުސޫލެއް ކަމަށެވެ.\nމިދިޔަ ހުކުރު ދުވަހު ގއ. ފިޔޯރީ އިންޖީނު ގޭގައި ހުރި، އިންޖީނުގެ ބެޓެރި ސެޓްގޮވައިގެން ހިނގި އަލިފާނުގެ ހާދިސާއެއްގައި އެތަނުގެ ޑިއުޓީގައި ހުރި ޓެކްނީޝަށް ވަނީ މަރުވެފަ އެވެ. އޭނާގެ އާއިލާއަށް އިނާޔަތް ދިނުމަށް ވަނީ ނިންމައިފަ އެވެ. އަދި އެ އާއިލާގެ އެހެން މުވައްޒަފަކު އެ ވަޒީފާ ބޭނުންވާ ނަމަ އެ މީހަކަށް ވަޒީފާ ދިނުމަށް ވެސް ވަނީ ނިންމައިފަ އެވެ.


Jalugai aniyalibemunadhaa kama bunaa zuvanage massala HMRC in balanee: Aailaa - AO News\nމާފުށީ ޖަލުގައި އައްޑޫސިޓީ ހުޅުދޫ އަށް ނިސްބަތްވާ ޒުވާނަކަށް އަނިޔާ ލިބެމުން އަންނަ ކަމަށް ދެކެވޭ ވާހަކަތަކާއެކު, އެމައްސަލަ ކުއްލި މައްސަލައެއްގެ ގޮތުގައި ބަލައިދޭނެ ކަމަށް ހިއުމަން ރައިޓްސް ކޮމިޝަން (އެޗް.އާރު.ސީ.އެމް) އިން ބުނެފައިވާކަމަށް އެޒުވާނާގެ އާއިލާއިން ބުނެފިއެވެ.\nމާފުށި ޖަލުގައި އޮތް އުމުރުން 28 އަހަރުގެ، ސ.ހުޅުދޫ ސީވޭވް މުހައްމަދު ސަމީނަށް ޖަލުގައި އަނިޔާ ކުރާ ކަމަށް އާއިލާގެ ފަރާތުން ވަނީ ތުހުމަތު ކޮށްފައެވެ. އެ ޒުވާނާ 25 އަހަރަށް ޖަލަށް ލާފައިވަނީ މަސްތުވާތަކެތީގެ މައްސަލައަކާއި ގުޅިގެންނެވެ.\nއާއިލާއިން ބުނީ އެޗް.އެމް.އާރު.ސީ އިން ވަރަށް އަވަހަށް ވީޑިއޯކޯލް އަކުން ސަމީނާ ގުޅާލަދޭނެ ކަމަށާއި އޭނަގެ ހާލަތު އަންގާލަދޭނެކަމަށް ބުނެފައިވާކަމަށެވެ.\nޒުވާނާގެ ހާލަތު ކިޔައިދެމުން އޭނާގެ މަންމަ “އޭއޯ ނިއުސް” އަށް މައުލޫމާތު ދެމުން ބުނެފައިވަނީ، 2015 ވަނަ އަހަރު މަސްތުވާތަކެތީގެ މައްސަލައެއްގައި ދަރިފުޅު ޖަލަށްލީ އިރުވެސް އެ ދަރިފުޅަކީ ނަފްސާނީ މައްސަލަ ހުއްނަ ކުއްޖެއް ކަމަށެވެ. ޖަލަށް ލީފަހުން ހަބަރުވީ ނަމަވެސް މިހާރު އޭނަގެ ހަބަރެއް ނުވާތާ2އަހަރުވެދާނެކަމަށް މަންމަ ބުންޏެވެ. ޖަލުން އާއިލާ އާއި ގުޅައިދޭ ގަވައިދުގެ ދަށުން ސަމީނާ، މީގެ ދެއަހަރު ކުރިން ވާހަކަ ދެއްކުނު ނަމަވެސް ފަހުން ހަބަރުނުވެގެން ކަރެކްޝަނަލް ސާވިސް އާ އެވާހަކަ ހިއްސާކުރުމުން ބުނަނީ ސަމީނު އާއިލާ އާއި ވާހަކަ ދައްކަން ބޭނުން ނުވާތީ އޭނަގެ ހަބަރުނުވަނީ ކަމަށެވެ. މި ވާހަކަ ދޮގު ކުރަމުން ސަމީނުގެ މަންމަ ބުނީ، ޖަލުގައި އުޅޭ އޭނަގެ ޢާއިލާ މީހަކުވެސް ސަމީނު ޖަލުގައި އުޅޭ ހާލަތު ވަރަށް ރަނގަޅަށް އެމީހުންނަށް ކިޔައިދީފައިވާ ކަމަށެވެ.\n” ސަމީނު ނަފްސާނީ މައްސަލަ ހުރުމުން އަމިއްލަ ހަށިގަނޑަށް ގެއްލުންދޭން އުޅޭކަމަށްބުނެ، ވަކިން ގޮޅިއެއްގައި އެކަނި ބާއްވާފައި އޭނަ ހަޅޭއްލެވުމުން ޖަލު ބަލަހައްޓާމީހުން އޭނާ ނެރެގެން ގޮސް އަނިޔާ ކުރޭ. ކާންދޭން އުޅުމުން އޭނައަށް ނުކެވޭތީ ފާން ފޮއްޗަކާ ކިރުޕެކެޓެއް އެކަނި ދޭކަމަށްވަނީ. ސަމީނު ފެން ނުވަރާ ކަމަށްބުނެ އޭނަގެ ގަޔަށް ކިރުޕެކެޓްވެސް އަޅާކަމަށްވަނީ. އަދި ސަމީނުގެ ހާލު ބޮޑުވުމުން ގެންގޮސް އައިވީ އަޅާފައި އަނބުރާ ޖަލު ގޮޅިއަށް ލާ. ދެން މިހެން ބޭރަށް ނެރޭ އިރުވެސް ގައިގައި އޮޅާފައި އޮންނަނީ ހަމައެކަނި ފޮތިގަނޑެއް ކަމަށް އެމަންޒަރު ދުށް އެހެން ގައިދީން ބުނެފައިވޭ. އަދި އޭނާ ހިކި އަނަރޫފަވެ އިތުރަށް ފަރުވާ ނުލިބިއްޖެ ނަމަ މަރުވެދާނެ ކަމަށްވެސް އެނާ އުޅޭ ހާލަތު ލޮލުން ފެންނަ ގައިދީން އާއިލާ އަށް ކިޔައިދީފައިވޭ.” ސަމީނުގެ މަންމަ އަސަރާއެކު ކިޔައިދިނެވެ.\nއާއިލާއިން ބުނާގޮތުގައި ސަމީނުގެ މައްސަލަ ނިމިފައި އޮތްގޮތަށް ބަލާއިރު އޭނަގެ މައްޗަށް އެކުށް ސާބިތެއްވެސް ނުވެއެވެ. ސަމީނު ބަލި މީހަކު އުމުރަށް ޖަލަށްލައި ކުރަމުން ގެންދާ އަނިޔާ ހުއްޓާލައި ބޭސްފަރުވާ އަށް އާއިލާ އާއި ހަވާލުކޮށްދިނުމަށް މިވަގުތު އެދޭކަމަށް ބުނެ ސަމީނުގެ އާއިލާ އިން ދަނީ ކަމާބެހޭ މުއައްސަސާތަކުގައި ހުއްޓައިނުލާ އެދެމުންނެވެ.\nމި މައްސަލައާއި ގުޅިގެން “ވަގުތު ނޫހަށް” ކަރެކްޝަންސްގެ މީޑިއާ އޮފިޝަލް އާމިނަތު ޔުސްރީން އަހުމަދު ވިދާޅުވެފައިވަނީ އެޒުވާނާއަށް އަނިޔާ ކުރަމުން އަންނަ ވާހަކައަކީ ދޮގެއް ކަމަށާއި ތުހުމަތު ކުރާ ލާއިންސާނީ އެއްވެސް އަމަލެއް ނުހިންގާ ކަމަށާއި ހިނގަމުން ވެސް ނުދާ ކަމަށެވެ. އަދި އެޗްއާރުސީއެމް ފަދަ ތަންތަނުން ޖަލުގެ ހާލަތާއި ގައިދީންގެ ހާލަތު ކައިރިން ބަލާ ކަމަށާއި އެހެން ކަމުން އެފަދަ ކަމެއް ހިނގަންޏާ އެކަން ނޭނގި ނުދާނެ ކަމަށެވެ.\nReethi vegen tha jalah laafa othy namaadah huttaa nooneh nun 25 aharah laafaeothy


Raees Nasheed Raajje vadaigenfi - One Online\nކޮޕް26 ގައި ބައިވެރިވެވަޑައިގަތުމަށް ކުރެއްވި ދަތުރުފުޅަށްފަހު ރައީސް ނަޝީދު ރާއްޖެ ވަޑައިގެން -- ފޮޓޯ: މަޖިލިސް\nކޮޕް26 ގައި ބައިވެރިވެވަޑައިގަތުމަށް ކުރެއްވި ދަތުރުފުޅަށްފަހު، ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ރާއްޖެ ވަޑައިގަންނަވައިފިއެވެ.\nނަޝީދު މާލެ ވަޑައިގެންފައި ވަނީ މިއަދު ހަވީރުގެ ވަގުތެއްގައެވެ. ރައީސް ނަޝީދު މިއަދު ރާއްޖެ ވަޑައިގެންނެވީ އެމިރޭޓްސްގެ ފްލައިޓެއްގައެވެ.\nސްކޮޓްލޭންޑުގެ ގްލާސްގޯގައި މިދިޔަ މަހުގެ 31 ވަނަ ދުވަހުން ފެށިގެން މިމަހުގެ 12 ވަނަ ދުވަހުގެ ނިޔަލަށް ކުރިއަށްދިޔަ ތިމާވެށީގެ ބޮޑު ސަމިޓް، ކޮޕް26 ގައި ބައިވެރިވެވަޑައިގަތުމަށް ރައީސް ނަޝީދު އިނގިރޭސިވިލާތަށް ފުރާވަޑައިގެންނެވީ މިދިޔަ މަހުގެ 29 ވަނަ ދުވަހުއެވެ.\nމިދިޔަ މޭ މަހުގެ ހަވަނަ ދުވަހު ދިން ޓެރަރިސްޓު ހަމަލާއަށްފަހު، ބޭސްފަރުވާއަށް ރާއްޖޭން ބޭރުގައި ގާތްގަނޑަކަށް ފަސް މަސްދުވަހުގެ މުއްދަތެއް ހޭދަކުރެއްވުމަށްފަހު ރައީސް ނަޝީދު ރާއްޖެ ވަޑައިގެންނެވީ މިދިޔަ މަހުގެ 11ގައެވެ.\nކުރިން ނަޝީދު ހޮޓެލް ޖެންގައި ހުންނެވި ނަމަވެސް، ދެން ހުންނަވާނީ ރައްޔިތުންގެ މަޖިލީހުގެ ރައީސްގެ ވަގުތީ ގެކޮޅުގެ ގޮތުގައި ހަމަޖެއްސި މ. މުރައިދޫގޭގައެވެ.\nޕްލޭނިން މިނިސްޓްރީގެ ސްޓޭޓް މިނިސްޓަރު އަކުރަމް ކަމާލުއްދީން "ވަން" އަށް މިއަދު ވިދާޅުވީ، މުރައިދޫގޭގެ މަސައްކަތް އިއްޔެ ނިންމާލާފައިވާ ކަމަށާއި އެތަނަށް މިހާރު މީހުންނަށް ބަދަލު ވެވޭނެ ކަމަށެވެ. އަދި ރައްޔިތުންގެ މަޖިލީހުގެ އިދާރާއާ އެތަން އަދި ރަސްމީކޮށް ހަވާލު ނުކުރާ ކަމަށް ވިދާޅުވިއެވެ.\nސިފައިންގެ ކުންފުނި، ސިފްކޯ އިން މުރައިދޫގެ މަރާމާތުކޮށް ނިންމާލި އިރު، ގެ ހުންނަ މަގުގެ ދެ ފަރާތުގައި ރަތް ރޮނގު ދަމައި ރެޑް ޒޯނެއްގެ ގޮތުގައި ވަނީ ކަނޑައަޅައިފައެވެ. އޭގެ މާނައަކީ އެ ސަރަހައްދުގައި ޕާކު ކުރުމާއި މަޑުކޮށްގެން ތިބުންވެސް މަނާވާނެއެވެ.\nއޭގެ އިތުރުން އާބުރުޒު މަގުން ވަދެވޭ ގޮތަށް ހުންނަ ހައިކޯޓު ކުރިމަތީގައި އޮންނަ ޕާކިން ޒޯނުން އެއް ބައި ހުސްކޮށް، މުރައިދޫގޭގެ ވަލު ދޮރާށިން ވެހިކަލް ވަދެ ނުކުމެވޭ ގޮތަށް ވަނީ ހަދައިފައެވެ.\nގުޅޭ ޓެގު ރައްޔިތުންގެ މަޖިލިސް ރައީސް މުހައްމަދު ނަޝީދު ކުރީގެ ރައީސް ނަޝީދަށް ދިން ޓެރަރިސްޓް ހަމަލާ ކޮޕް 26


Yameen ge isthiunaafu adu ehunthah nimmaalai, hukumaa gaathah | Mihaaru\nޔާމީން ޖަލަށްލާން ކުރި ހުކުމުގެ އިސްތިއުނާފު އަޑުއެހުންތައް ނިންމާލައިފި، ދެން އޮންނާނީ ހުކުމް\nޔާމީން ޖަލަށް ވަޑައިގަތުމަށް ލޯންޗަށް އަރުއްވަނީ: އެމަނިކުފާނުގެ އިސްތިއުނާފް ޝަރީއަތުގެ އަޑުއެހުންތައް މިއަދު ވަނީ ނިންމާލާފައި -- ފޮޓޯ/މިހާރު\nމަނީ ލޯންޑްރިންގެ ކުށުގައި ޔާމީން ފަސް އަހަރަށް ޖަލަށް ލުމަށާއި ފަސް މިލިއަން ޑޮލަރުން ޖޫރިމަނާ ކުރަން ކްރިމިނަލް ކޯޓުން މިދިޔަ އަހަރުގެ ނޮވެމްބަރު މަހު ހުކުމްކުރީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) މެދުވެރިކޮށް ދައުލަތަށް ލިބެންޖެހޭ ފައިސާ، އެސްއޯއެފްގެ އެކައުންޓަކަށް ޖަމާވުމުން، އެ ކުންފުނިން ޔާމީންގެ އެކައުންޓަކަށް އެ ފައިސާ ޖަމާކުރި ކަމަށް ބުނެ އެވެ. އަދި އެ އެންޓި ކޮރަޕްޝަން ކޮމިޝަން (އޭސީސީ) އާ އެކު ހެދި އެސްކްރޯ އެކައުންޓެއްގައި އެ ފައިސާ ބެހެއްޓުމަށް އެއްބަސްވެ ވަޑައިގަތުމަށް ފަހު، އެސްކްރޯ އެކައުންޓަށް އެހެން ފައިސާތަކެއް ޖަމާކޮށް އަދި އެސްއޯއެފުން ޖަމާކުރި ފައިސާ އިސްލާމިކް ބޭންކްގެ ޖެނެރަލް އިންވެސްޓްމަންޓް އެކައުންޓަކަށް ބަދަލުކޮށް ފައިސާގެ އަސްލު އޮޅުވައިލި ކަމަށް ބުނެ އެވެ.\nއެ ހުކުމް އިސްތިއުނާފު ކުރަން ޔާމީންގެ ފަރާތްޕުޅުން ހައި ކޯޓަށް ހުށަހެޅުއްވި މައްސަލައިގައި މިއަދު ބޭއްވި އަޑުއެހުމުގައި ޚުލާސާކޮށް ދެ ފަރާތުން ވާހަކަ ދައްކައި، ފަނޑިޔާރުންގެ ސުވާލުތަކަށް ފަހު، ފަނޑިޔާރުންގެ ބެންޗުން އިއުލާން ކުރެއްވީ އަޑުއެހުންތައް އެއްކޮށް ނިމުނީ ކަމަށެވެ. އިތުރު ކަމެއް ސާފުކުރަން ނުޖެހޭ ނަމަ ދެން އޮންނާނީ ހުކުމް އިއްވުން ކަމަށް ފަނޑިޔާރުންގެ ބެންޗުން އިއުލާން ކުރެއްވި އެވެ.\nޔާމީންގެ ފަރާތްޕުޅުން ފަހު ބަސް\nމިއަދުގެ އަޑުއެހުމުގައި ވާހަކަފުޅު ދައްކަވަމުން ޔާމީން ވިދާޅުވީ، އެ މަނިކުފާނުގެ އެކައުންޓަށް ޖަމާވީ ގއ. ވޮޑަމުލާ ކުއްޔަށް ދޫކުރުމުން ދައުލަތަށް ލިބެންޖެހޭ ފައިސާ ކަމަށް ދައުލަތުން ބުނާ ބުނުމެއް ފިޔަވައި ހަރުދަނާ ހެއްކެއް އެކަމަށް ނެތް ކަމަށެވެ. ވޮޑަމުލާ ކުއްޔަށް ދޫކުރުމާ ޔާމީނާ އެއްވެސް ގުޅުމެއް އޮތް ކަމަށް އޭސީސީން ވެސް ތުހުމަތު ނުކުރާއިރު، ހަމައެކަނި އޮތީ ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރުސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތު ބުނާ ބުނުމެއް އެކަނި ކަމަށާއި އެކަމަކު އެއީ އަދުލުވެރި ހެކިން ކަމަށް ބެލެވޭނެ ގޮތެެއް ނޯންނާނެ ކަމަށް ޔާމީން ވިދާޅުވި އެވެ.\nއެ މަނިކުފާނު ވިދާޅުވި ގޮތުގައި، ހޯއްދަވަން އުޅުއްވީ ސިޔާސީ މަސައްކަތްތަކަށް ލިބިިވަޑައިގެންފައި ހުރި ފައިސާގެ ތެރެއިން އަދީބުގެ އަތުގައި ހުރި ފައިސާތަކެކެވެ. ވޮޑަމުލާގެ ފައިސާ ހޯއްދަވަން އެ މަނިކުފާނު އުޅުއްވިކަން އެސްއޯއެފްގެ އޭރުގެ މެނޭޖިން ޑިރެކްޓަރު އައްލާމް ލަތީފްގެ ބަޔާނުގައި ވެސް ނެތް ކަމަށާއި އަދި އަދީބު ވިދާޅުވާ ވިދާޅުވުމަށް ބާރު ދޭ ހެއްކެއް ނެތް ކަމަށް ޔާމީން ވިދާޅުވި އެވެ.\n"އޭނާގެ [އަދީބު] އަތުން އަޅުގަނޑު ހޯދަން އެދުނީ ވޮޑަމުލާގެ ފައިސާ ކަން އަންގައިދޭ އެސްއެމްއެސްއެއްހާ މިންވަރު ވެސް ނެތް،" ޔާމީން ވިދާޅުވި އެވެ.\nޔާމީން ވިދާޅުވީ، އެ މަނިކުފާނުގެ އެކައުންޓަށް ފައިސާ ޖަމާވީ، ހުންނެވި ރިޔާސީ ލޯންޗުކޮޅުގައި 2015 ވަނަ އަހަރުގެ ފަހުކޮޅު އެއްޗެއް ގޮއްވައިލުމުގެ ތުހުމަތު އަދީބުގެ މައްޗަށް ކުރެވޭ ދުވަސްވަރެއްގައި ކަމަށް ވާއިރު، އެފަދަ ދުވަސްވަރެއްގައި ގާނޫނާ ޚިލާފު ފައިސާއެއް ހޯދަން އަދީބުގެ ކިބައިން އެ މަނިކުފާނު އެދިވަޑައިގެންނަވާފާނެ ކަމަށް ބުއްދީގެ ހަމަތަކުން ވެސް ގަބޫލެއް ނުކުރެވޭނެ ކަމަށެވެ. އެސްއޯއެފް އަކީ އެތައް ސައްހަ މުއާމަލާތުތަކެއް ހިނގަމުން އައި ކުންފުންޏެއް ކަމަށް ވާތީ، އެ ކުންފުނިން ޔާމީންގެ އެކައުންޓަށް ޖަމާކުރީ ވޮޑަމުލާގެ ފައިސާކަން އެ މަނިކުފާނަށް އެނގިވަޑައިގަންނަވާނެ ގޮތެއް ނޯންނާނެ ކަމަށް ވެސް ވިދާޅުވި އެވެ.\nޔާމީންގެ ވަކީލު އަދި ކުރީގެ ނައިބު ރައީސް ޑރ. މުހައްމަދު ޖަމީލް ވިދާޅުވީ، ޔާމީންގެ އެކައުންޓަށް ޖަމާވީ ވޮޑަމުލާގެ ފައިސާކަން ދައުލަތަށް ސާބިތުކޮށް ދެވިފައެއް ނެތް ކަމަށާއި ވޮޑަމުލާގެ ފައިސާ އެސްއޯއެފްގެ އެކައުންޓަށް ވަތްއިރު ވެސް އެ އެކައުންޓުގައި ނުވަ ލައްކަ އަށް ވުރެ ގިނަ ޑޮލަރު ހުރި ކަމަށެވެ. ޔާމީނަކީ އޭރު ރައީސްގެ މަގާމުގައި ހުންނެވި ބޭފުޅާ ކަމަށް ވިޔަސް، އެ މަނިކުފާނުގެ އެކައުންޓަށް ފައިސާ ޖަމާވާނީ ދައުލަތުގެ މާލީ އިދާރާތަކުން ބަލަންޖެހޭ ބެލުންތައް ބެލުމަށް ފަހު ކަމަށް ވާތީ އެއީ ޝައްކު ކުރެވޭ ފައިސާއެއް ކަން ޔާމީނަށް އެނގިވަޑައިގަންނަވާނެ ގޮތެއް ނޯންނާނެ ކަމަށް ޖަމީލް ވިދާޅުވި އެވެ.\nޖަމީލް ވިދާޅުވި ގޮތުގައި، ޔާމީންގެ މައްޗަށް އެ ދައުވާކުރީ ވެސް ފުލުހުންގެ ތަހުގީގުގައި އެކަމާ ބެހޭގޮތުން ސުވާލެއް ވެސް ކުރުމެއް ނެތި އެވެ. ތަހުގީގުގައި ސުވާލުކުރީ އެސްކްރޯ އެކައުންޓަށް އެހެން ފައިސާތަކެއް ޖަމާކުރި ކުރުމާ ގުޅޭގޮތުން ކަމަށާއި ވޮޑަމުލާގެ ފައިސާއާ ބެހޭގޮތުން އެއްވެސް ސުވާލެއް ނުކުރާއިރު، އެއީ ޖިިނާއީ އިޖުރައާތުގެ ގާނޫނާ ޚިލާފު ކަމެއް ކަމަށް ޖަމީލް ވިދާޅުވި އެވެ. އެ ގާނޫނުގެ ދަށުން އެފަދަ ތަހުގީގުތައް ހިންގަން ޖެހެނީ އޭސީސީއާ ގުޅިގެން ކަމަށް ވިޔަސް، ޔާމީންގެ މައްޗަށް ތަހުގީގު ހިންގީ ފުލުހުން އެކަނި ކަމަށް ޖަމީލް ވިދާޅުވި އެވެ.\nއަދީބާއި ޒިޔަތަކީ އަދުލުވެރި ހެކިވެރިން ކަމަށް ބެލެވޭނެ ގޮތެެއް ނޯންނާނެ ކަމަށާއި އެ ބޭފުޅުންގެ ހެކިބަހަށް ދަށު ކޯޓުން ރިއާޔަތްކުރީ ހެކިބަސް ބަލައިގަތުމާ ބެހޭގޮތުން ސުޕްރީމް ކޯޓުން ކުރިން ނިންމާފައިވާ ނިންމުމަކާ ޚިލާފަށް ކަމަށް ޖަމީލް ވިދާޅުވި އެވެ. ދަށު ކޯޓުން ހުުކުމް ހައި ކޯޓުން ދަމަހައްޓައިފި ނަމަ، ހެކިބަސް ބަލައިގަތުމުގެ އުސޫލުތައް އެއްކޮށް ގެއްލިގެންދާނެ ކަމަށާއި މަނީ ލޯންޑްރިންގެ ގާނޫނުގެ ދަށުން ނުހައްގުން މީހުން ޖަލަށްލުމުގެ ފުރުސަތު ހުޅުވޭނެ ވިދާޅުވެ، ޖަމީލް އެދިވަޑައިގަތީ ދަށު ކޯޓުގެ ހުކުމް ބާތިލްކޮށް ދިނުމަށެވެ.\nދައުލަތުން ބުނީ ފައިސާ ލިބިވަޑައިގަތް ކަމަށް ޔާމީން ވެސް އިންކާރު ނުކުރައްވާތީ، އެ މައްސަލައިގައި ސުވާލު އުފެދިފައި އޮތީ މަނީ ލޯންޑްރިންގެ ގާނޫނުގައި ބުނާ ފަދަ ޝައްކު ކުރެވޭ ހާލަތެއް އެ ފައިސާއާ މެދު އޮތްތޯ ނުވަތަ ނޫންތޯ ކަމާ މެދު ކަމަށެވެ. ޔާމީނަކީ އޭރުގެ ރައީސް އަދި އަދީބަކީ ނައިބު ރައީސް ކަމަށް ވެފައި އެ ދެ މަގާމުގައި ތިއްބަވާ ބޭފުޅުން ވިޔަފާރި ކުރުމަކީ ގާނޫނީ ގޮތުން މަނާ ކަމަކަށް ވާތީ، އަދީބުގެ ފަރާތްޕުޅުން ފޮނުވާ ފައިސާއާ މެދު ވެސް ޝައްކު ކުރެވޭނެ ހާލަތެއް އޮންނާނެ ކަމަށް ދައުލަތުން ބުންޏެވެ.\nއެއީ ސިިޔާސީ ކަންކަމަށް ޚަރަދު ކުރުމަށް ލިބިވަޑައިގަތް ފައިސާ ކަމަށް ޔާމީން ވިދާޅުވާ ވިދާޅުވުމަށް ރައްދު ދީ، ދައުލަތުން ބުނީ އެ ފައިސާ ޖަމާވީ އެއްވެސް އިންތިޚާބެއް އޮތް ދުވަސްވަރެއްގައި ނޫން ކަމަށެވެ. އެއީ ސިޔާސީ ކަމަކަށް ލިބިވަޑައިގަތް ފައިސާއެއް ނަމަ، 2018 ގެ ރިޔާސީ އިންތިޚާބާއި 2019 ގެ ރައްޔިތުންގެ މަޖިލީހުގެ އިންތިޚާބުގައި ޚަރަދު ނުކުރެވޭނެ ގޮތަކަށް ޔާމީން އެ ފައިސާ އިންވެސްޓް ކުރައްވަންޖެހޭ ސަބަބެއް ނޯންނާނެ ކަމަށް ވެސް ދައުލަތުން ބުންޏެވެ.\nމަނީ ލޯންޑްރިންގެ ގާނޫނުގައި ބުނާ ފަދައިން ޝައްކު ކުރެވޭ ހާލަތެއް އެ ފައިސާއާ މެދު އޮތް ކަމަށާއި އަދީބާއި ޒިޔަތުގެ ހެކިބަހުން އެކަމަށް ބާރު ލިބިދޭ ކަމަށް ދައުލަތުން ބުންޏެވެ. އެހެންވެ، ދަށު ކޯޓުގެ ހުކުމް ރަނގަޅު ކަމަށް ނިންމައިދޭން ދައުލަތުން އެދުނެވެ.\nފަނޑިޔާރުންގެ ބެންޗުގެ ބައެއް ސުވާލުތައް މިއަދުގެ އަޑުއެހުމުގައި ޔާމީނަށް ކުރެއްވި އެވެ.\nފަނޑިޔާރު މުހައްމަދު ނިޔާޒް ސުވާލު ކުރެއްވީ، އެއީ ހެޔޮ އެދިވަޑައިގަންނަވާ ފަރާތްތަކަކުން ސިޔާސީ ކަންކަމަށް ޚަރަދު ކުރަން ދެއްވި ފައިސާ ކަމަށް ޔާމީން ވިދާޅުވާތީ، އެއީ ކޮން ފަރާތްތަކެއްތޯ ވިދާޅުވެ އެވެ. އެ ފަރާތްތަކުގެ ތަފްސީލު ވިދާޅުނުވާ ނަމަ، އެކަމަށް ރިއާޔަތް ކުރެވޭނެ ގޮތެއް ނޯންނާނެ ކަމަށް ފަނޑިޔާރު ނިޔާޒް ވިދާޅުވި އެވެ.\n"ރައީސުލްޖުމްހޫރިއްޔާގެ މަގާމުގައި ހުންނަވާ ބޭފުޅަކަށް ހެޔޮ އެދިވަޑައިގަންނަވާނެ ބޭފުޅުން ވަރަށް ގިނަ ވާނެ. އެހެންވީމާ އޭގެ ތަފްސީލެއް ދެއްވީމަ އަޅުގަނޑުމެންނަށް އެ އަށް ރިއާޔަތް ކުރެވޭނީ،" ފަނޑިޔާރު ނިޔާޒް ވިދާޅުވި އެވެ.\nޔާމީން ވިދާޅުވީ ސިޔާސީ ކަންކަމަށް ލިބިވަޑައިގަތް ފައިސާއާ ހަވާލުވީ އަދީބުގެ އިތުރުން އޭރުގެ ފިޝަރީޒް މިނިސްޓަރު މުހައްމަދު ޝައިނީ ކަމަށާއި އަދީބުގެ އަތްޕުޅުން އެ ފައިސާ ހޯދަން އެ މަނިކުފާނު ގުޅުއްވީ އެހެންވެ ކަމަށެވެ. އެގޮތަށް ފައިސާ ލިބުމަކީ މަނާ ކަމެއް ނޫން ކަމަށް ވިދާޅުވި އެވެ.\nޖަމީލް ވެސް ވިދާޅުވި ގޮތުގައި، ސިޔާސީ ކަންކަމަށް ފައިސާ ލިބުމަކީ ގާނޫނީ ގޮތުން މަނާ ކަމެއް ނޫނެވެ. އެއީ ރާއްޖޭގެ ގާނޫނުުތަކުން ހުއްދަކުރާ އަދި ބަލައިގެންފައިވާ ކަމެއް ކަމަށް އެ މަނިކުފާނު ވިދާޅުވި އެވެ.\nފަނޑިޔާރު ނިޔާޒް ދެން ސުވާލު ކުރެއްވީ އޮޑިޓާ ޖެނެރަލް ކުރިން ނެރުއްވާފައިވާ އޮޑިޓް ރިޕޯޓަކާ ގުޅޭގޮތުންނެވެ. އެ ސުވާލު ކުރެއްވީ ސަރުކާރު ކުންފުނިތަކުގެ ތެރޭގައި ހިނގާ ހުރިހާ ކަންކަމަކީ ރައީސަށް އެނގިވަޑައިގަންނަވާ ކަންތައްތަކެއް ނޫން ކަމަށާއި އެ ކަންކަން ރައީސަށް އެނގިވަޑައިގަންނަވާނީ ފިނޭންސް މިނިސްޓްރީން އެކަން ސަމާލު ކަމަށް ގެނައުމުން ކަމަށް ޔާމީންގެ ވަކީލުން ވިދާޅުވުމުންނެވެ.\nފަނޑިޔާރު ނިޔާޒް ސުވާލު ކުރެއްވީ ކުރީގެ އޮޑިޓާ ޖެނެރަލް އިބްރާހިމް ނިޔާޒްގެ ދުވަސްވަރު އޮކްޓޫބަރު، 2014 ނެރެފައިވާ އޮޑިޓް ރިޕޯޓަކާ ބެހޭ ގޮތުންނެވެ. އެއީ އެމްއެމްއެމްޕީއާރުސީ އާއި އެމްޕީއެލްއާ ދެމެދު ހިންގި ޑޮލަރު ގަތުމުގެ މުއާމަލާތާ ގުޅޭ ރިޕޯޓެކެވެ. އެ ރިޕޯޓުން ފާހަގަވި މައްސަލަތައް ރައީސާއި ރައްޔިތުންގެ މަޖިލީހުގެ ސަމާލު ކަމަށް ގެންނަވާ ކަމަށް އެ ރިޕޯޓުގައި ބަޔާން ކޮށްފައި އޮތްކަން ފާހަގަ ކުރައްވައި، އެކަންކަން އޭރު ރައީސްގެ ސަމާލު ކަމަށް ގެންދެވިފައިވާ ކަމަށް ގަބޫލުފުޅު ކުރައްވަންތޯ ފަނޑިޔާރު ނިޔާޒް އެއްސެވި އެވެ.\nޖަވާބުގައި ޔާމީން ވިދާޅުވީ، އޮޑިޓް ރިޕޯޓެއް ނެރުމަކުން، އެކަންކަން އެ މަނިކުފާނުގެ ސަމާލު ކަމަށް ގެނެވުނީ ކަމަށް ގަބޫލުފުޅު ނުކުރައްވާ ކަމަށާއި އެކަންކަން ވަކިން އެ މަނިކުފާނަށް އަންގަވަން ޖެހޭނެ ކަމަށެވެ. އަދި 2014 ގައި ޑޮލަރު ގަތުމުގެ މުއާމަލާތާ ގުޅިގެން އޭރުގެ އޮޑިޓާ ޖެނެރަލް ނިޔާޒްއާ އެ މަނިކުފާނު ބައްދަލު ކުރެއްވި ކަމަށާއި އެ މުއާމަލާތް ހިިނގަމުން ދިޔައީ އެމްއެމްޕީއާރުސީ އާއި އެމްޕީއެލްގެ ބޯޑުން ފާސްކޮށްގެން ކަން ނިޔާޒް ވެސް ގަބޫލު ކުރެއްވި ކަމަށް ޔާމީން ވިދާޅުވި އެވެ. އެފަދަ މުއާމަލާތްތައް ރެގިއުލޭޓްކުރާ އިދާރާތަކުގެ އެއްވެސް ކަންބޮޑުވުމެއް ހުރިކަމަށް އޭރު ނިޔާޒް ވިދާޅުނުވާ ކަމަށް ޔާމީން ވިދާޅުވި އެވެ.\nއެ މައްސަލަ ބައްލަވާ ބެންޗުގައި ދެން ތިއްބަވަނީ ފަނޑިޔާރު ނިޔާޒްގެ އިތުރުން ފަނޑިޔާރު ހުސައިން މަޒީދު އަދި ފަނޑިޔާރު ހުސައިން ޝަހީދެވެ. ރިޔާސަތު ބަލަހައްޓަވަނީ ފަނޑިޔާރު މަޒީދެވެ.\nމިއަދުުގެ އަޑުއެހުމަށް އިދިކޮޅު ޕީޕީއެމާއި ޕީއެންސީ ކޯލިޝަންގެ އިސްވެރިން ވެސް ވަޑައިގަތެވެ.\nހަމަ ޔަގީނުންވެސް ދޫވެއްސައް ނަަހަލާލު ފައިސާވަނީ ވަދެފައި. - ކުރީގެ ރައީސް އަދި މިހާރުވައްކަމުގެ ޝައްކެއްނެތް މިންވަރަށް ސާބިތުވެ ޖަލަށްލައިފައިވާ ޔާމީން އަބަދުލް ގައްޔޫމް.\nޝަރީއަތް ކުރުމުގެ ޞެނުމެއް ނެތް މިހާރު އޮންނާނީ ގާޒީ އަށް އެމްޑީޕީގެ ފަރާތުން ދޭންޖެހޭ ބައި ދީފައި އެހެންވީމާ ޔާމީނު ހުންނަން ޖެހޭނީ ޖަލުގައި...ގާޒީ އެނޫން ގޮތަކަށް ހުކުމް ކޮއްފި ނަމަ ވަޒީފާގެއްލޭނެ..މީ ސްވާލެއްވެސް އޮތް ކަމެއްނޫން...ނަޝީދުވެސް އެބަ ނުބޭ އަދީބަކީ ޔާމީނު ސަރުކާރުގައި އެޅުވި ފައްޏެއްކަމަށް އެހެން ކަމަށްވާނަމަ އަދީބު ޔާމިނު އެކައުންޓަށް ފައިސާލީ މަޅީގައި ބައްދަން.\nއަހަރެން މަގާމެއްނެތިި ގޭގައި ހުއްޓާ އަހައްނަ މީހަކު ފައިސާ ނުދޭ. އެކަމަކު ރައީސްމީހާއަށްވީމާ ފައިސާދޭމީހުން ތިބޭނެ. ކަންކަން ނުގަވާއިގުން ކުރުވުމަށް.\nކޮންމެ ސަރުކާރެއްގައި ވެސް ވައްކަން ކުރޭ. ދެރައީ މިސަރުކާރުން ނުކުރާނަމޭ ކިޔާ އައިސް ރައްޔިތުން ލޮކްޑައުން ކޮށް ފެނާ ނުލާ ދައުލަތް ދަވާލީމަ. އަދި ދަވާލާފައި އެހެން މީޙުން ބޮލަށް ޖަހަނީ. ދެން ބުނަނީ ޔާމީން ވައްކަން ކުރީ ބޮޑުކޮށްނޭ އަހަރުން ކުޑަކޮށޭ.\nލޮކްޑައުން ތެރޭ އިންޑިއާއިން ނެގި 200 މިލިއަން ޑޮލަރު ކޮބާތަ....ކާކު ޖީބަތް ދިޔައީ...\nފަނޑިޔާރުންގެ ބެންޗުގައި ކުރުމުއްދަތެއްގައި މަގާމަށް ދިޔަ ފަނޑިޔާރަކު ހިމެނުމަކީ ޝައްކު އުފެދޭނެ ކަމެކެވެ.\nރައިސް ޔާމިންއަކީ ގަދަ މީހެ. ހަގީގަތުގަވެސް ރާއްޖެ ތަރައްގީ ވަނިކޮއް އިންޑިޔާވަދެ ވެރިކަން ބަދަލުކުރީ ކުރެވުނު ގޮތަކައް. ދިވެހިންނަ ނުވިސް ނެނީ.\nވެރިޔަކަށް ހުންނަ މީހާ އަށް ހަދިޔާގެ ގިތުގާ ފައިސާގެ ބޮޑެތި އަދަދުތައް ދިނުން އަދި އެ ގަބޫލު ކުރުން އެއީ އިސްލާމް ދީނުގާ ކޮން ގޮތަކަށް އޮންނަ ކަމެެއް ބާ.؟؟\n،،ސައްކެއްނެތް އަޅުގަނޑުމެން ގެއަށްވަނީ ޚަލާލުފައިސާއެއެްްނޫނޭ،، މިހެން ވިދާޅުވިއެއްނޫންތޯ ދެންކޮންސަރިއްއަތެއްދޯ\nބުއްދި ސަލާމަތުން ހުރި މީހަކަށް އެއްވެސް އޮޅުމެއް ނާރާނެ ޔާމީނުގެ އެކައުންޓަށް މިލިޔަނުން ސައްހަ ގޮތެއްގައި ޑޮލަރު ވަންނާނެގޮތެއް. ސިޔާސީ ކަމަކަށް ދިން ފައިސާއެއްވިއްތާ ޚަރަދު ކުރާނީ ސިޔާސީ ކަންކަމަކަށް ނޫންބާ؟ އެ ފައިސާ އަތް ނުލެވޭގޮތަށް އެކައުންޓަކަށް ލައިގެން އެއިން ފައިދާ ހޯދަން އުޅޭނެތޯއެވެ.\nދައުލަތުންވެސް ބުނެފަ އެއޮތީ އެއީ އިންތިޚާބެއް އޮތް ދުވަސްވަރެއް ނޫނޭ. އެހެންވީމަ އެފައިސާ އިންވެސްޓްކޮށްގެން ދެން އަންނަ އިންތިޚާބަކަށް ލާރި ހޯދާނީ ބޮލެއް ހުރި މީހެއްވެއްޖިއްޔާ. މާދަމާ އިންތިޚާބު އޮންނައިރު މިއަދު ފައިސާ ލިބޭނީ އެހެން ގޮތްގޮތުން ފައިސާ ހޯދާ މީހުންނަށް.\nބުއްދި ސަލާމަތުން ހުރި މީހަކު ޔާމީނު އެ ދައްކާ ވާހަކަ ގަބޫލު ކުރާނެތޯއެވެ. ރައީސް ކަމުގައި ހުރި މީހަކަށް ސީޔާސީ ކަންކަން ކުރަން ދިން ފައިސާ އިންވެސްޓްމެންޓް އެކައުންޓަކަށް ލައިގެން އެއިން މަންފާ ހޯދަން އުޅޭނެތޯއެވެ. ސިޔާސީ ކަންކަމަށް ދިން އެއްޗެއް ވިއްޔާ އެކަމަކަށް ނޫންތޯ ޚަރަދު ކުރާނީ.\nސިޔާސީ ކަންކަން ކުރަންވެސް ފައިސާ އިތުރުވާނެ ގޮތްތައް ހޯދުމަކީ އެންމެންނަށް ކުރަން އެނގޭނެ ކަމެއް ނޫން. ނުބައި ގޮތުގައި އިންތިޚާބަށް ފައިސާ ނުހޯދާނަމަ އެއިރަކު ހުރި ފައިސާ ގިނަކޮށްގެން ދެން އަންނަ އިންތިޚާބަކަށް ބޭނުންވާވަރަށް ފައިސާ ލިބޭނީ. އެއްބަޔަކު އަޑިއަޑިން ނަގުދު ފައިސާދީގެން ގައުމުގައި ހުރިހާ ކަމެއްކޮށް ނިންމާލަނީ. ރައްޔިތުންނަށް ވާނުވާއެއް ނޭނގޭ.


Hanimaadhoo Airport vaanee uthuruge tourism ge engine ah: India | Mihaaru\nއެއާޕޯޓްސް އޮތޯރިޓީ އޮފް އިންޑިއާގެ އޮފިޝަލުން ހަނިމާދޫ އެއާޕޯޓް ސާވޭކުރަނީ.\nހަނިމާދޫ އެއާޕޯޓް ވާނީ އުތުރުގެ ޓޫރިޒަމްގެ އިންޖީނަށް: އިންޑިއާ\n23 ސެޕްޓެމްބަރ 2020 - 17:21 70 comments\nހަނިމާދޫ އިންްޓަނޭޝަނަލް އެއާޕޯޓް ބޮޑުކޮށް، ތަރައްގީކުރުމުގެ ޕްރޮޖެކްޓް ނިމުމުން އެތަން ވާނީ ރާއްޖޭގެ އުތުރުގައި ޓޫރިޒަމް ކުރިއަރުވަން ކުރާ މަސައްކަތުގެ އިންޖީނަކަށް ކަަމަށް އިންޑިއާ އިން ބުނެފި އެވެ.\nއެ އެއާޕޯޓް ބޮޑުކުރުމުގެ ޕްރޮޖެކްޓަކީ އިންޑިއާ އިން ރާއްޖެއަށް ދޫކޮށްފައިވާ 800 މިލިއަން ޑޮލަރުގެ ލައިން އޮފް ކްރެޑިޓުން ހަރަދުކޮށްގެން ހިންގަން ރާވާފައިވާ ޕްރޮޖެކްޓެކެވެ. އެ ޕްރޮޖެކްޓު ޓެންޑާކުރުމަށް އެކުލަަވައިލަން ޖެހޭ ޕްރޮޖެކްޓް ރިޕޯޓް ހެދުމަށް އިއްޔެ ވަނީ ސާވޭކޮށްފަ އެވެ. އިންޑިއާ ހައިކޮމިޝަނުން މިއަދު ނެރުނު ބަޔާނެއްގައި ބުނީ އެ މަސައްކަތް ކުރީ އެއާޕޯޓްސް އޮތޯރިޓީ އޮފް އިންޑިއާގެ ޓީމަކުން ކަމަށެވެ.\nއެއާޕޯޓްސް އޮތޯރިޓީ އޮފް އިންޑިއާގެ އޮފިޝަލުން ހަނިމާދޫ އިންޓަނޭޝަނަލް އެއާޕޯޓް ސާވޭކުރަނީ.\nއެ ބަޔާނުގައި ބުނެފައިވާ ގޮތުގައި ހަނިމާދޫ އެއާޕޯޓް ތަރައްގީކުރާނީ 2200 މީޓަރުގެ ރަންވޭއަކާ އެކުގަ އެވެ. އޭރުން އޭ320 މަރުކާގެ މަތިންދާބޯޓްތަކާއި ބޮއިންގް 737 މަރުކާގެ މަތިންދާބޯޓަށް ޖެއްސޭނެ އެވެ. ހައި ކޮމިޝަންގެ ބަޔާނުގަައިވާ ގޮތުން، ރަންވޭ ބޮޑުކުރުމުގެ އިތުރުން ޕެސެންޖާ ޓާމިނަލްތައް، ކާގޯ ޓާމިނަލްތައް، ފިއުލް ފާމް އަދި ފަަޔަ ސްޓޭޝަންތައް ތަރައްގީކުރުން ވެސް އެ ޕްރޮޖެކްޓްގައި ހިމެނެ އެވެ.\n"... މި މަޝްރޫއު ވެގެންދާނީ ރާއްޖޭގެ އުތުރުގައި ޓޫރިޒަމް ކުރިއަރުވާ ތަރައްގީ ކުރުމަށް ކުރެވޭ މަސައްކަތުގެ އިންޖީނަށެވެ. އަދި މި މަޝްރޫއުގެ ސަބަބުން ލޯކަލް އަދި ބޭރުގެ އިންވެސްޓްމެންޓްތައް އިތުރުވެގެންދާނެއެވެ،" ބަޔާނުގައިވެ އެވެ.\nހަނިމާދޫ އެއާޕޯޓް ބޮޑުކުރުމުގެ ޕްރޮޖެކްޓާއި އިއްޔެ ފެށި ކޮޗިން ކާގޯ ފެރީގެ ހިދުމަަތަކީ ރާއްޖޭގެ އުތުރު ސަރަހައްދު ބާރުވެރިކުރުވަން އިންޑިއާ އިން ދޭ އެހީ ކަމަށް ވެސް ބަޔާނުގައި ބުންޏެވެ.\nރާއްޖޭގައި ހުންނަވާ އިންޑިއާގެ ޑެޕިއުޓީ ހައި ކޮމިޝަނާ ރޯހިތު ރަތިޝް "މިހާރު" އަށް މިއަދު ވިދާޅުވީ ހަނިމާދޫ އެއާޕޯޓު ބޮޑުކުރުމުގެ ޕްރޮޖެކްޓްގެ ތަފުސީލީ ރިޕޯޓެއް އަންނަ ނޮވެމްބަރު މަހު ނިންމާނެ ކަމަށާއި ޕްރޮޖެކްޓް ބީލަމަށް ލާނީ އެ ރިޕޯޓު ނިމުމުން ކަމަށެވެ.\nHanimaadhoo airport bodukuran survey fashaifi\n"އެގްޒިމް ބޭންކް އޮފް އިންޑިއާ އާއި ދިވެހި ސަރުކާރު ގުޅިގެން ޓެންޑަރިން ޕްރޮސެސް ކުރިއަށް ގެންދާނީ،" ރޯހިތު ވިދާޅުވި އެވެ.\nހަނިމާދޫ އެއާޕޯޓު ބޮޑުކުރުމުގެ މުޅި މަަަސައްކަތް ކުރިއަށް އޮތް ދެތިން އަހަރެއްގެ ތެރޭގައި ނިމޭނެ ކަމުގެ ޔަގީންކަން އެބަ އޮތް ކަމަށް ވެސް ރޯހިތު ވިދާޅުވި އެވެ. އެއީ ދިވެހި ސަރުކާރުން ވަރަށް އިސްކަންދޭ ޕްރޮޖެކްޓަކަށް ވާތީ އިންޑިއާ އިން ވެސް އިސްކަންދޭނެ ކަމަށް ވިދާޅުވި އެވެ.\nރާއްޖެ އާއި އިންޑިއާ އިން 800 މިލިޔަން ޑޮލަރުގެ ލައިން އޮފް ކްރެޑިޓް އެއްބަސްވުމެއްގައި ސޮއިކުރީ ރައީސް އިބްރާހީމް މުހައްމަދު ސޯލިހު 2018 ގައި އިންޑިއާ އަށް ކުރެއްވި ރަސްމީ ދަތުރުފުޅުގަ އެވެ\nއިތުރު ލިޔުންތައް އިންޑިއާ ހދ. އަތޮޅު ރާއްޖެ-އިންޑިއާ ހދ. ހަނިމާދޫ ހަނިމާދޫ އެއާޕޯޓް


Himmolhu, DC sports, FC Zenith and Bageys kammathi semi ah!\nހިތްމޮޅު، ޑީސީ ސްޕޯޓްސް، އެފްސީ ޒެނިތު އަދި ބަގޭސްކަންމަތި ސެމީއަށް!\nޢާމިރު ޢަބްދުއްލަޠީފު | 05 ޖޫން 2019\nބ. ހިޔާދޫގައި މިހާރު ކުރިއަށްދާ " ސީއޯސީ3އޮން3" ދެވަނަ ފުޓުބޯޅަ މުބާރާތުގެ ސެމީ ފައިނަލަށް ހިތްމޮޅު ، ޑީސީ ސްޕޯޓްސް ކްލަބު، އެފްސީ ޒެނިތު އަދި ބަގޭސް ކަންމަތި ދަތުރު ކޮށްފިއެވެ.\nހިތްމޮޅު ސެމީއަށް ދިޔައީ މިއަދު ހަވީރު ކުޅުނު މެޗުގައި އެފްސީ މަރުމޯލާއި ބައްދަލު ކޮށް 1،1 އިން އެއްވަރު ވެގެންނެވެ. ރޭ ކުޅުނު މެޗުގައި ބަގޭސް ސިޓީއާއި ބައްދަލުކޮށް 4،2 އިން ހިތްމޮޅު ވަނީ މެޗު ކާމިޔާބު ކޮށްފައެވެ.\nޑީސީ ސްޕޯޓްސް ސެމީން ޖާގަ ހޯދީ މިރޭ ކުޅުނު މެޗުގައި އިގުއާނާ އަައި ބައްދަލުކޮށް އެއްވެސް ބަޔަކަށް ގޯލެއްނުޖެހި މެޗު ނިމުމުންނެވެ. ރޭ ކުޅުނު މެޗުގައި 911 އެފްސީ ފައިވާން 2،0 ވަނީ ޑީސީ ސްޕޯޓްސްމޮޅުވެފައެވެ.\nއެފްސީ ޒެނިތު ސެމީއަށް ދިޔައީ މިރޭގެ މެޗުގައި ސުންދޫސް އާއި ބައްދަލުކޮށް 3،1 އިން މެޗު ކާމިޔާބު ކޮށްގެނެވެ.\nބަގޭސް ކަންމަތި ސެމީން ޖާގަ ހޯދީ މިއަދު ހަވީރު ކުޅުނު މެޗުގައި ހާސްކަނޑާ އާއި ބައްދަލުކޮށް 5،1 އިން މެޗު ކާމިޔާބު ކޮށްގެނެވެ.\nސެމީ ފައިނަލް މެޗުތަށް އޮންނާނީ މިރެއެވެ. ސެމީގެ ފުރަތަމަ މެޗުގައި 23:00 ގައި ބައްދަލު ކުރާނީ ހިތްމޮޅު އަދި ޑީސީ ސްޕޯޓްސް ކްލަބެވެ. ސެމީގެ ދެވަނަ މެޗުގައި ބައްދަލު ކުރާނީ އެފްސީ ޒެނިތު އާއި ބަގޭސް ކަންމަތި އެވެ. މި މެޗު އޮންނާނީ މިރޭ 23:26 ގައެވެ.\nމި މުބާރާތުގެ ފައިނަލް މެޗު އޮންނާނީ މާދަމާ ހަވީރު 16:30 ގައެވެ.